title: Απόφαση (ΕΕ) 2016/1749 του Συμβουλίου, της 17ης Ιουνίου 2016, για τη σύναψη, εξ ονόματος της Ευρωπαϊκής Ένωσης, του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαίσιο της Παγκόσμιας Οργάνωσης Υγείας για τον έλεγχο του καπνού, εξαιρουμένων των διατάξεών του που εμπίπτουν στο πεδίο εφαρμογής του τίτλου V του τρίτου μέρους της Συνθήκης για τη λειτουργία της Ευρωπαϊκής Ένωσης

text:
               1.10.2016

               EL

               Επίσημη Εφημερίδα της Ευρωπαϊκής Ένωσης

               L 268/1

         ΑΠΌΦΑΣΗ (ΕΕ) 2016/1749 ΤΟΥ ΣΥΜΒΟΥΛΊΟΥ
   της 17ης Ιουνίου 2016
   για τη σύναψη, εξ ονόματος της Ευρωπαϊκής Ένωσης, του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαίσιο της Παγκόσμιας Οργάνωσης Υγείας για τον έλεγχο του καπνού, εξαιρουμένων των διατάξεών του που εμπίπτουν στο πεδίο εφαρμογής του τίτλου V του τρίτου μέρους της Συνθήκης για τη λειτουργία της Ευρωπαϊκής Ένωσης
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 33, 113, 114 και 207, σε συνδυασμό με το άρθρο 218 παράγραφος 6 στοιχείο α) και το άρθρο 218 παράγραφος 8 δεύτερο εδάφιο,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Η σύναψη της σύμβασης-πλαίσιο της Παγκόσμιας Οργάνωσης Υγείας (ΠΟΥ) για τον έλεγχο του καπνού (ΣΠΕΚ) εγκρίθηκε εξ ονόματος της Κοινότητας με την απόφαση 2004/513/ΕΚ του Συμβουλίου (1).

               (2)

               Σύμφωνα με τις αποφάσεις του Συμβουλίου 2013/744/ΕΕ (2) και 2013/745/ΕΕ (3), το πρωτόκολλο για την εξάλειψη του παράνομου εμπορίου προϊόντων καπνού της ΣΠΕΚ της ΠΟΥ («πρωτόκολλο») υπογράφτηκε στις 20 Δεκεμβρίου 2013, υπό την επιφύλαξη της σύναψής του σε μεταγενέστερη ημερομηνία.

               (3)

               Το πρωτόκολλο αποτελεί σημαντική συμβολή στις διεθνείς προσπάθειες για την εξάλειψη όλων των μορφών παράνομου εμπορίου προϊόντων καπνού και, με τον τρόπο αυτό, την καταπολέμηση της καταστρατήγησης των υποχρεώσεων καταβολής φορολογικών και τελωνειακών δασμών και τον περιορισμό της προσφοράς προϊόντων καπνού, σύμφωνα με το άρθρο 15 της ΣΠΕΚ της ΠΟΥ. Το πρωτόκολλο συμβάλλει επίσης στην ομαλή λειτουργία της εσωτερικής αγοράς των προϊόντων καπνού, διασφαλίζοντας παράλληλα ένα υψηλό επίπεδο δημόσιας υγείας.

               (4)

               Η Ένωση έχει αποκλειστική αρμοδιότητα επί ορισμένων διατάξεων του πρωτοκόλλου οι οποίες εμπίπτουν στο πεδίο εφαρμογής της κοινής εμπορικής πολιτικής της Ένωσης ή σε τομείς όπου η Ένωση έχει θεσπίσει κοινούς κανόνες (4). Το πρωτόκολλο ενδέχεται να επηρεάζει τέτοιους κοινούς κανόνες ή να τροποποιεί το πεδίο εφαρμογής τους. Επομένως, το πρωτόκολλο θα πρέπει να εγκριθεί εξ ονόματος της Ευρωπαϊκής Ένωσης για τα θέματα που εμπίπτουν στην αρμοδιότητα της Ένωσης μόνο στο μέτρο που το πρωτόκολλο μπορεί να επηρεάζει αυτούς τους κοινούς κανόνες ή να τροποποιεί το πεδίο εφαρμογής τους.

               (5)

               Η σύναψη του πρωτοκόλλου δεν συνεπάγεται την άσκηση συντρέχουσας αρμοδιότητας από πλευράς της Ένωσης, οπότε τα κράτη μέλη διατηρούν την αρμοδιότητά τους στους τομείς που καλύπτονται από το πρωτόκολλο και δεν επηρεάζουν κοινούς κανόνες ούτε τροποποιούν το πεδίο εφαρμογής των εν λόγω κοινών κανόνων.

               (6)

               Τα άρθρα 14, 16, 26, 29 και 30 του πρωτοκόλλου αφορούν τη δικαστική συνεργασία σε ποινικές υποθέσεις και τον ορισμό των αξιόποινων πράξεων και, επομένως, εμπίπτουν στο πεδίο εφαρμογής του τίτλου V του τρίτου μέρους της Συνθήκης για τη λειτουργία της Ευρωπαϊκής Ένωσης. Η απόφαση (ΕΕ) 2016/1750 του Συμβουλίου (5), η οποία εκδόθηκε παράλληλα με την παρούσα απόφαση, αφορά τις εν λόγω διατάξεις.

               (7)

               Το πρωτόκολλο θα πρέπει να εγκριθεί όσον αφορά τα θέματα που εμπίπτουν στην αρμοδιότητα της Ένωσης,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Εγκρίνεται, εξ ονόματος της Ένωσης, το πρωτόκολλο για την εξάλειψη του παράνομου εμπορίου προϊόντων καπνού της σύμβασης-πλαίσιο της ΠΟΥ για τον έλεγχο του καπνού, εξαιρουμένων των διατάξεών του που εμπίπτουν στο πεδίο εφαρμογής του τίτλου V του τρίτου μέρους της Συνθήκης για τη λειτουργία της Ευρωπαϊκής Ένωσης, ιδίως των άρθρων 14, 16, 26, 29 και 30.
   Το κείμενο του πρωτοκόλλου επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου ορίζει το (τα) πρόσωπο(-α) που είναι αρμόδιο(-α) να καταθέσει(-ουν), εξ ονόματος της Ένωσης:

               α)

               την πράξη που προβλέπεται στο άρθρο 44 παράγραφος 1 του πρωτοκόλλου·

               β)

               τη δήλωση αρμοδιοτήτων που παρατίθεται στο παράρτημα της παρούσας απόφασης, σύμφωνα με το άρθρο 44 παράγραφος 3 του πρωτοκόλλου.

         Άρθρο 3
   Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.

      Λουξεμβούργο, 17 Ιουνίου 2016.

            Για το Συμβούλιο

            Ο Πρόεδρος

         J.R.V.A. DIJSSELBLOEM

      (1)  Απόφαση 2004/513/ΕΚ του Συμβουλίου, της 2ας Ιουνίου 2004, σχετικά με τη σύναψη της σύμβασης-πλαισίου της Παγκόσμιας Οργάνωσης Υγείας για την καταπολέμηση του καπνίσματος (ΕΕ L 213 της 15.6.2004, σ. 8).

      (2)  Απόφαση 2013/744/ΕΕ του Συμβουλίου, της 9ης Δεκεμβρίου 2013, για την υπογραφή, εξ ονόματος της Ευρωπαϊκής Ένωσης, του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαισίου του Παγκόσμιου Οργανισμού Υγείας για τον έλεγχο του καπνού, όσον αφορά τις διατάξεις του πρωτοκόλλου που διέπουν τις υποχρεώσεις δικαστικής συνεργασίας σε ποινικές υποθέσεις, τον ορισμό ποινικών αδικημάτων και την αστυνομική συνεργασία (ΕΕ L 333 της 12.12.2013, σ. 73).

      (3)  Απόφαση 2013/745/ΕΕ του Συμβουλίου, της 9ης Δεκεμβρίου 2013, για την υπογραφή, εξ ονόματος της Ευρωπαϊκής Ένωσης, του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαισίου του Παγκόσμιου Οργανισμού Υγείας για τον έλεγχο του καπνού, εξαιρουμένων των διατάξεων του πρωτοκόλλου που διέπουν τις υποχρεώσεις δικαστικής συνεργασίας σε ποινικές υποθέσεις, τον ορισμό ποινικών αδικημάτων και την αστυνομική συνεργασία (ΕΕ L 333 της 12.12.2013, σ. 75).

      (4)  Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ (ΕΕ L 127 της 29.4.2014, σ. 1),
   οδηγία 2005/60/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες και τη χρηματοδότηση της τρομοκρατίας (ΕΕ L 309 της 25.11.2005, σ. 15),
   κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1),
   οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας 92/12/ΕΟΚ (ΕΕ L 9 της 14.1.2009, σ. 12),
   οδηγία 2011/64/ΕΕ του Συμβουλίου, της 21ης Ιουνίου 2011, για τη διάρθρωση και τους συντελεστές του ειδικού φόρου κατανάλωσης που εφαρμόζονται στα βιομηχανοποιημένα καπνά (ΕΕ L 176 της 5.7.2011, σ. 24).

      (5)  Απόφαση (ΕΕ) 2016/1750 του Συμβουλίου, της 17ης Ιουνίου 2016, για τη σύναψη, εξ ονόματος της Ευρωπαϊκής Ένωσης, του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαίσιο της Παγκόσμιας Οργάνωσης Υγείας για τον έλεγχο του καπνού, όσον αφορά τις διατάξεις του για τις υποχρεώσεις σχετικά με τη δικαστική συνεργασία σε ποινικές υποθέσεις και τον ορισμό των ποινικών αδικημάτων (βλέπε σελίδα 6 της παρούσας Επίσημης Εφημερίδας).

      ΠΑΡΑΡΤΗΜΑ

         ΔΗΛΩΣΗ ΑΡΜΟΔΙΟΤΗΤΩΝ ΑΠΟ ΤΗΝ ΕΥΡΩΠΑΪΚΗ ΕΝΩΣΗ ΟΣΟΝ ΑΦΟΡΑ ΤΟΜΕΙΣ ΠΟΥ ΚΑΛΥΠΤΟΝΤΑΙ ΑΠΟ ΤΟ ΠΡΩΤΟΚΟΛΛΟ ΓΙΑ ΤΗΝ ΕΞΑΛΕΙΨΗ ΤΟΥ ΠΑΡΑΝΟΜΟΥ ΕΜΠΟΡΙΟΥ ΠΡΟΪΟΝΤΩΝ ΚΑΠΝΟΥ

         (ΣΥΜΦΩΝΑ ΜΕ ΤΟ ΑΡΘΡΟ 44 ΤΟΥ ΠΡΩΤΟΚΟΛΛΟΥ)

      Η Ευρωπαϊκή Ένωση (ΕΕ) υποβάλλει, σύμφωνα με το άρθρο 44 του πρωτοκόλλου για την εξάλειψη του παράνομου εμπορίου προϊόντων καπνού της σύμβασης-πλαίσιο της Παγκόσμιας Οργάνωσης Υγείας για τον έλεγχο του καπνού («πρωτοκόλλου ΣΠΕΚ»), την ακόλουθη δήλωση αρμοδιοτήτων που προσδιορίζει τις κατηγορίες και τους τομείς πολιτικής ως προς τους οποίους τα κράτη μέλη της ΕΕ έχουν εκχωρήσει αρμοδιότητες στην ΕΕ στους τομείς που καλύπτονται από το πρωτόκολλο ΣΠΕΚ.
      1.   Γενικές αρχές

      Οι κατηγορίες και τομείς αρμοδιοτήτων της Ένωσης καθορίζονται στα άρθρα 2 έως 6 της ΣΛΕΕ. Όταν οι Συνθήκες απονέμουν στην ΕΕ αποκλειστική αρμοδιότητα σε συγκεκριμένο τομέα, μόνο η ΕΕ δύναται να νομοθετεί και να εκδίδει νομικά δεσμευτικές πράξεις, ενώ τα κράτη μέλη έχουν την εν λόγω δυνατότητα μόνο εάν εξουσιοδοτούνται προς τούτο από την ΕΕ ή μόνο για να εφαρμόσουν πράξεις της ΕΕ. Όταν οι Συνθήκες απονέμουν στην ΕΕ συντρέχουσα αρμοδιότητα με τα κράτη μέλη σε συγκεκριμένο τομέα, η ΕΕ και τα κράτη μέλη δύνανται να νομοθετούν και να εκδίδουν νομικά δεσμευτικές πράξεις στον εν λόγω τομέα. Τα κράτη μέλη ασκούν τις αρμοδιότητές τους κατά το μέτρο που η ΕΕ δεν έχει ασκήσει τη δική της. Τα κράτη μέλη ασκούν εκ νέου τις αρμοδιότητές τους κατά το μέτρο που η ΕΕ αποφάσισε να παύσει να ασκεί τη δική της.
      Όσον αφορά τη σύναψη διεθνών συμφωνιών, για τους τομείς πολιτικής που απαριθμούνται στο άρθρο 3 παράγραφος 1 της ΣΛΕΕ, η ΕΕ έχει αποκλειστική αρμοδιότητα. Για τους τομείς πολιτικής που απαριθμούνται στο άρθρο 4 παράγραφος 2 της ΣΛΕΕ, η ΕΕ και τα κράτη μέλη της έχουν συντρέχουσες αρμοδιότητες, αλλά η ΕΕ έχει αποκλειστική αρμοδιότητα όταν η προβλεπόμενη δράση είναι απαραίτητη για να μπορέσει η Ένωση να ασκήσει την εσωτερική της αρμοδιότητα ή κατά το μέτρο που οι διατάξεις της συμφωνίας ενδέχεται να επηρεάσουν τους κοινούς κανόνες ή να μεταβάλουν την εμβέλειά τους σύμφωνα με το άρθρο 3 παράγραφος 2 της ΣΛΕΕ. Κατά το μέτρο που τούτο δεν ισχύει (δηλαδή δεν πληρούνται οι όροι του άρθρου 3 παράγραφος 2 της ΣΛΕΕ), τα κράτη μέλη μπορούν να ασκήσουν την αρμοδιότητά τους για ανάληψη δράσης στους εν λόγω τομείς πολιτικής.
      Κάθε αρμοδιότητα η οποία δεν ανατίθεται στην ΕΕ από τις Συνθήκες εμπίπτει στην αρμοδιότητα των κρατών μελών της ΕΕ.
      Η ΕΕ θα γνωστοποιεί δεόντως κάθε ουσιαστική τροποποίηση όσον αφορά τις αρμοδιότητές της, σύμφωνα με το άρθρο 44 του πρωτοκόλλου, χωρίς αυτό να συνιστά προϋπόθεση για την άσκηση της αρμοδιότητάς της σε θέματα που καλύπτονται από το πρωτόκολλο ΣΠΕΚ.
      2.   Αποκλειστική αρμοδιότητα της ΕΕ

      2.1.   Η ΕΕ έχει αποκλειστική αρμοδιότητα να αναλαμβάνει δράση στα θέματα που καλύπτονται από το πρωτόκολλο ΣΠΕΚ και εμπίπτουν στο πεδίο εφαρμογής της κοινής εμπορικής πολιτικής της ΕΕ (άρθρο 207 της ΣΛΕΕ).
      2.2.   Επιπλέον, η ΕΕ έχει αποκλειστική αρμοδιότητα να αναλαμβάνει δράση σε θέματα που καλύπτονται από το πρωτόκολλο ΣΠΕΚ και εμπίπτουν στο πεδίο εφαρμογής της τελωνειακής συνεργασίας (άρθρο 33 της ΣΛΕΕ), της προσέγγισης των νομοθεσιών στην εσωτερική αγορά (άρθρα 113 και 114 της ΣΛΕΕ), της δικαστικής συνεργασίας σε ποινικές υποθέσεις (άρθρο 82 της ΣΛΕΕ) και του ορισμού των ποινικών αδικημάτων (άρθρο 83 της ΣΛΕΕ) μόνο στο μέτρο που οι διατάξεις μιας πράξης της Ένωσης θεσπίζουν κοινούς κανόνες που μπορεί να επηρεαστούν ή να τροποποιηθούν ως προς το πεδίο εφαρμογής από διατάξεις του πρωτοκόλλου ΣΠΕΚ.
      Ο κατάλογος των ενωσιακών πράξεων που ακολουθεί απεικονίζει τον βαθμό στον οποίο η Ένωση έχει ασκήσει την εσωτερική της αρμοδιότητα σε αυτούς τους τομείς σύμφωνα με τη Συνθήκη για τη λειτουργία της Ευρωπαϊκής Ένωσης. Το μέτρο της αποκλειστικής αρμοδιότητας της ΕΕ που συνεπάγεται από αυτές τις πράξεις πρέπει να εκτιμάται σε σχέση με τις ακριβείς διατάξεις κάθε μέτρου και ιδίως τον βαθμό στον οποίο οι διατάξεις αυτές θεσπίζουν κοινούς κανόνες που ενδέχεται να επηρεαστούν ή να τροποποιηθούν ως προς το πεδίο εφαρμογής από τις διατάξεις του πρωτοκόλλου ΣΠΕΚ ή από πράξη που έχει εκδοθεί σε εφαρμογή του.

                  —

                  Οδηγία 2014/40/ΕΕ του Ευρωπαϊκού Κοινοβουλίου και του Συμβουλίου, της 3ης Απριλίου 2014, για την προσέγγιση των νομοθετικών, κανονιστικών και διοικητικών διατάξεων των κρατών μελών σχετικά με την κατασκευή, την παρουσίαση και την πώληση προϊόντων καπνού και συναφών προϊόντων και την κατάργηση της οδηγίας 2001/37/ΕΚ (ΕΕ L 127 της 29.4.2014, σ. 1),

                  —

                  οδηγία 2005/60/ΕΚ του Ευρωπαϊκού Κοινοβουλίου και του Συμβουλίου, της 26ης Οκτωβρίου 2005, σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες και τη χρηματοδότηση της τρομοκρατίας (ΕΕ L 309 της 25.11.2005, σ. 15),

                  —

                  κανονισμός (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (ΕΕ L 269 της 10.10.2013, σ. 1),

                  —

                  οδηγία 2008/118/ΕΚ του Συμβουλίου, της 16ης Δεκεμβρίου 2008, σχετικά με το γενικό καθεστώς των ειδικών φόρων κατανάλωσης και για την κατάργηση της οδηγίας 92/12/ΕΟΚ (ΕΕ L 9 της 14.1.2009, σ. 12),

                  —

                  οδηγία 2011/64/ΕΕ του Συμβουλίου, της 21ης Ιουνίου 2011, για τη διάρθρωση και τους συντελεστές του ειδικού φόρου κατανάλωσης που εφαρμόζονται στα βιομηχανοποιημένα καπνά (ΕΕ L 176 της 5.7.2011, σ. 24),

                  —

                  απόφαση-πλαίσιο 2001/500/ΔΕΥ του Συμβουλίου, της 26ης Ιουνίου 2001, για το ξέπλυμα χρήματος, τον προσδιορισμό, τον εντοπισμό, τη δέσμευση, την κατάσχεση και τη δήμευση των οργάνων και των προϊόντων του εγκλήματος (ΕΕ L 182 της 5.7.2001, σ. 1),

                  —

                  πράξη του Συμβουλίου της 26ης Ιουλίου 1995 για την κατάρτιση της σύμβασης σχετικά με την προστασία των οικονομικών συμφερόντων των Ευρωπαϊκών Κοινοτήτων (ΕΕ C 316 της 27.11.1995, σ. 48).

            3.   Αρμοδιότητα των κρατών μελών

      Σε άλλους τομείς που καλύπτονται από το πρωτόκολλο ΣΠΕΚ και δεν αναφέρονται στα σημεία 2.1 και 2.2, για τους οποίους η ΕΕ δεν έχει αποκλειστική αρμοδιότητα να ενεργεί, τα κράτη μέλη παραμένουν αρμόδια για την ανάληψη δράσης.


title: 2009/117/ΕΚ: Απόφαση του Συμβουλίου, της 7ης Απριλίου 2008 , για την υπογραφή και την προσωρινή εφαρμογή της συμφωνίας μεταξύ της Ευρωπαϊκής Κοινότητας και της κυβέρνησης του Νεπάλ σχετικά με ορισμένες πτυχές των αεροπορικών μεταφορών

text:
               12.2.2009

               EL

               Επίσημη Εφημερίδα της Ευρωπαϊκής Ένωσης

               L 41/3

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 7ης Απριλίου 2008
   για την υπογραφή και την προσωρινή εφαρμογή της συμφωνίας μεταξύ της Ευρωπαϊκής Κοινότητας και της κυβέρνησης του Νεπάλ σχετικά με ορισμένες πτυχές των αεροπορικών μεταφορών
   (2009/117/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση,
   την πρόταση της Επιτροπής,
   Εκτιμώντας τα ακόλουθα:

               (1)

               Στις 5 Ιουνίου 2003, το Συμβούλιο εξουσιοδότησε την Επιτροπή να αρχίσει διαπραγματεύσεις με τρίτες χώρες για την αντικατάσταση ορισμένων διατάξεων των υφιστάμενων διμερών συμφωνιών από μια συμφωνία με την Κοινότητα.

               (2)

               Η Επιτροπή διαπραγματεύθηκε, εξ ονόματος της Κοινότητας, συμφωνία με το Νεπάλ σχετικά με ορισμένες πτυχές των αεροπορικών μεταφορών, σύμφωνα με τους μηχανισμούς και τις οδηγίες που περιλάμβανε το παράρτημα της απόφασης με την οποία το Συμβούλιο εξουσιοδότησε την Επιτροπή να αρχίσει διαπραγματεύσεις με τρίτες χώρες με σκοπό την αντικατάσταση ορισμένων διατάξεων των υφιστάμενων διμερών συμφωνιών από μια συμφωνία με την Κοινότητα.

               (3)

               Η συμφωνία είναι σκόπιμο να υπογραφεί και να τεθεί προσωρινά σε εφαρμογή, με την επιφύλαξη της ενδεχόμενης σύναψής της σε μεταγενέστερη ημερομηνία,

         ΑΠΟΦΑΣΙΖΕΙ:
   Άρθρο 1
   Η υπογραφή της συμφωνίας μεταξύ της Ευρωπαϊκής Κοινότητας και της κυβέρνησης του Νεπάλ σχετικά με ορισμένες πτυχές των αεροπορικών μεταφορών εγκρίνεται εξ ονόματος της Κοινότητας με την επιφύλαξη της σύναψής της.
   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν, εξ ονόματος της Κοινότητας, τη συμφωνία, με την επιφύλαξη της σύναψής της.
   Άρθρο 3
   Η συμφωνία, ενόσω εκκρεμεί η έναρξη ισχύος της, εφαρμόζεται προσωρινά από την πρώτη ημέρα του πρώτου μηνός που έπεται της ημερομηνίας κατά την οποία τα συμβαλλόμενα μέρη θα έχουν κοινοποιήσει αμοιβαία την ολοκλήρωση των διαδικασιών που είναι αναγκαίες για τον σκοπό αυτό (1).
   Άρθρο 4
   Ο πρόεδρος του Συμβουλίου εξουσιοδοτείται να προβεί στην κοινοποίηση που προβλέπεται στο άρθρο 9 παράγραφος 2 της συμφωνίας.

      Λουξεμβούργο, 7 Απριλίου 2008.

            Για το Συμβούλιο

            Ο Πρόεδρος

         R. ŽERJAV

      (1)  Η ημερομηνία προσωρινής εφαρμογής της συμφωνίας θα δημοσιευθεί στην Επίσημη Εφημερίδα της Ευρωπαϊκής Ένωσης από την Γενική Γραμματεία του Συμβουλίου.
    ---documentbreak---

               12.2.2009

               EL

               Επίσημη Εφημερίδα της Ευρωπαϊκής Ένωσης

               L 41/5

         ΣΥΜΦΩΝΊΑ
   μεταξύ της Ευρωπαϊκής Κοινότητας και της κυβέρνησης του Νεπάλ σχετικά με ορισμένες πτυχές των αεροπορικών μεταφορών
   Η ΕΥΡΩΠΑΪΚΗ ΚΟΙΝΟΤΗΤΑ
   αφενός, και
   Η ΚΥΒΕΡΝΗΣΗ ΤΟΥ ΝΕΠΑΛ
   αφετέρου,
   (στο εξής «τα συμβαλλόμενα μέρη»)
   ΕΠΙΣΗΜΑΙΝΟΝΤΑΣ ότι έχουν συναφθεί διμερείς συμφωνίες αεροπορικών μεταφορών μεταξύ αρκετών κρατών μελών της Ευρωπαϊκής Κοινότητας και του Νεπάλ, οι οποίες περιέχουν διατάξεις αντίθετες προς την κοινοτική νομοθεσία,
   ΕΠΙΣΗΜΑΙΝΟΝΤΑΣ ότι η Ευρωπαϊκή Κοινότητα έχει αποκλειστική αρμοδιότητα σε διάφορες πτυχές των διμερών συμφωνιών αεροπορικών μεταφορών που έχουν συναφθεί μεταξύ κρατών μελών της Ευρωπαϊκής Κοινότητας και τρίτων χωρών,
   ΕΠΙΣΗΜΑΙΝΟΝΤΑΣ ότι, βάσει του ευρωπαϊκού κοινοτικού δικαίου, οι κοινοτικοί αερομεταφορείς που είναι εγκατεστημένοι σε κράτος μέλος έχουν ισότιμο δικαίωμα πρόσβασης στα αεροπορικά δρομολόγια μεταξύ κρατών μελών της Ευρωπαϊκής Κοινότητας και τρίτων χωρών,
   ΕΧΟΝΤΑΣ ΥΠΟΨΗ τις συμφωνίες μεταξύ της Ευρωπαϊκής Κοινότητας και ορισμένων τρίτων χωρών, οι οποίες προβλέπουν τη δυνατότητα των υπηκόων των εν λόγω τρίτων χωρών να αποκτούν την κυριότητα αερομεταφορέων που έχουν λάβει άδεια σύμφωνα με το ευρωπαϊκό κοινοτικό δίκαιο,
   ΑΝΑΓΝΩΡΙΖΟΝΤΑΣ ότι ορισμένες διατάξεις των διμερών συμφωνιών αεροπορικών μεταφορών μεταξύ των κρατών μελών της Ευρωπαϊκής Κοινότητας και του Νεπάλ, οι οποίες είναι αντίθετες προς το ευρωπαϊκό κοινοτικό δίκαιο, πρέπει να εναρμονισθούν με αυτό, ούτως ώστε να δημιουργηθεί μια σταθερή νομική βάση για τις αεροπορικές μεταφορές μεταξύ της Ευρωπαϊκής Κοινότητας και του Νεπάλ και για να διαφυλαχθεί η συνέχεια των εν λόγω αεροπορικών μεταφορών,
   ΑΝΑΓΝΩΡΙΖΟΝΤΑΣ ότι οι διμερείς συμφωνίες αεροπορικών μεταφορών μεταξύ κρατών μελών της Ευρωπαϊκής Κοινότητας και του Νεπάλ πρέπει να είναι σύμφωνες με τους νόμους του Νεπάλ και της Ευρωπαϊκής Κοινότητας και να παρέχουν βιώσιμη και στέρεη νομική βάση για να εξασφαλισθεί η συνέχεια και η ανάπτυξη των αεροπορικών μεταφορών μεταξύ της Ευρωπαϊκής Κοινότητας και του Νεπάλ,
   ΕΠΙΣΗΜΑΙΝΟΝΤΑΣ ότι οι διατάξεις των διμερών συμφωνιών μεταξύ κρατών μελών της Ευρωπαϊκής Κοινότητας και του Νεπάλ στον τομέα των αεροπορικών μεταφορών, οι οποίες δεν είναι ασυμβίβαστες με τη νομοθεσία της Ευρωπαϊκής Κοινότητας, δεν χρειάζεται να τροποποιηθούν από την παρούσα συμφωνία,
   ΕΠΙΣΗΜΑΙΝΟΝΤΑΣ ότι με βάση το ευρωπαϊκό κοινοτικό δίκαιο, οι αερομεταφορείς απαγορεύεται, κατ’ αρχήν, να συνάπτουν συμφωνίες, οι οποίες δύνανται να επηρεάσουν τις συναλλαγές μεταξύ κρατών μελών της Ευρωπαϊκής Κοινότητας και έχουν ως αντικείμενο ή ως αποτέλεσμα την παρεμπόδιση, τον περιορισμό ή τη νόθευση του ανταγωνισμού,
   ΕΠΙΣΗΜΑΙΝΟΝΤΑΣ ότι ορισμένες διατάξεις των διμερών συμφωνιών αεροπορικών μεταφορών που έχουν συναφθεί μεταξύ κρατών μελών της Ευρωπαϊκής Κοινότητας και του Νεπάλ, οι οποίες i) απαιτούν ή ευνοούν την έγκριση συμφωνιών μεταξύ επιχειρήσεων, αποφάσεων από ενώσεις επιχειρήσεων ή εναρμονισμένων πρακτικών που εμποδίζουν, νοθεύουν ή περιορίζουν τον ανταγωνισμό μεταξύ αερομεταφορέων σε συγκεκριμένα δρομολόγια, ή ii) ενισχύουν τις επιπτώσεις τέτοιων συμφωνιών, αποφάσεων ή εναρμονισμένων πρακτικών, ή iii) αναθέτουν σε αερομεταφορείς ή άλλους ιδιωτικούς οικονομικούς παράγοντες την αρμοδιότητα λήψης μέτρων που εμποδίζουν, νοθεύουν ή περιορίζουν τον ανταγωνισμό μεταξύ αερομεταφορέων στα αντίστοιχα δρομολόγια, δύνανται να καταστήσουν αναποτελεσματικούς τους κανόνες ανταγωνισμού που εφαρμόζονται στις επιχειρήσεις,
   ΣΗΜΕΙΩΝΟΝΤΑΣ ότι δεν είναι σκοπός της Ευρωπαϊκής Κοινότητας, στο πλαίσιο της συμφωνίας αυτής, να επιφέρει οποιεσδήποτε αλλαγές στο συνολικό όγκο της αεροπορικής κίνησης μεταξύ της Ευρωπαϊκής Κοινότητας και του Νεπάλ, να επηρεάσει την ισορροπία μεταξύ των κοινοτικών αερομεταφορέων και των αερομεταφορέων του Νεπάλ, ή να επιφέρει τροποποιήσεις στις διατάξεις των υφιστάμενων διμερών συμφωνιών αεροπορικών μεταφορών σχετικά με τα δικαιώματα κυκλοφορίας,
   ΣΥΜΦΩΝΗΣΑΝ ΤΑ ΑΚΟΛΟΥΘΑ:
   Άρθρο 1
   Γενικές διατάξεις
   1.   Για τους σκοπούς της παρούσας συμφωνίας, ως «κράτη μέλη» νοούνται τα κράτη μέλη της Ευρωπαϊκής Κοινότητας.
   2.   Σε κάθε συμφωνία που παρατίθεται στο παράρτημα I, οι αναφορές σε υπηκόους του κράτους μέλους συμβαλλόμενου μέρους της συμφωνίας αυτής νοούνται ως αναφορές σε υπηκόους των κρατών μελών της Ευρωπαϊκής Κοινότητας.
   3.   Σε κάθε συμφωνία που παρατίθεται στο παράρτημα I, οι αναφορές σε αερομεταφορείς ή αεροπορικές εταιρείες του κράτους μέλους συμβαλλόμενου μέρους της συμφωνίας αυτής νοούνται ως αναφορές σε αερομεταφορείς ή αεροπορικές εταιρείες που έχει καθορίσει το συγκεκριμένο κράτος μέλος.
   Άρθρο 2
   Καθορισμός αερομεταφορέων, χορήγηση και ανάκληση αδειών
   1.   Οι διατάξεις των παραγράφων 3 και 4 του παρόντος άρθρου αντικαθιστούν τις σχετικές διατάξεις των άρθρων που περιέχουν αντίστοιχα τα στοιχεία α) και β) του παραρτήματος II σε ό,τι αφορά τον καθορισμό αερομεταφορέων από το αντίστοιχο κράτος μέλος, τις άδειες εκμετάλλευσης και τις άδειες τεχνικής φύσεως που χορηγεί το Νεπάλ και σε ό,τι αφορά την απόρριψη, την ανάκληση, την αναστολή ή τον περιορισμό των αδειών εκμετάλλευσης ή των αδειών τεχνικής φύσεως του αερομεταφορέα, αντίστοιχα.
   2.   Οι διατάξεις των παραγράφων 3 και 4 του παρόντος άρθρου αντικαθιστούν τις σχετικές διατάξεις των άρθρων που περιέχουν αντίστοιχα τα στοιχεία α) και β) του παραρτήματος II σε ό,τι αφορά τον καθορισμό αερομεταφορέα από το αντίστοιχο κράτος μέλος, τις άδειες εκμετάλλευσης και τις άδειες τεχνικής φύσεως που χορηγεί το Νεπάλ και σε ό,τι αφορά την απόρριψη, την ανάκληση, την αναστολή ή τον περιορισμό των αδειών εκμετάλλευσης ή των αδειών τεχνικής φύσεως του αερομεταφορέα, αντίστοιχα.
   3.   Μετά τη γνωστοποίηση του καθορισμού αερομεταφορέα(-έων), και την υποβολή αιτήσεων από τον (τους) καθορισμένο(-ους) αερομεταφορέα(-εις) για τη χορήγηση αδειών εκμετάλλευσης ή αδειών τεχνικής φύσεως, το εκάστοτε έτερο μέρος χορηγεί, με βάση τις παραγράφους 4 και 5, τις κατάλληλες άδειες εκμετάλλευσης και άδειες τεχνικής φύσεως με την ελάχιστη διαδικαστική καθυστέρηση, υπό τον όρο ότι:

               α)

               όταν πρόκειται για αερομεταφορέα καθορισμένο από κράτος μέλος:

                           i)

                           ο αερομεταφορέας είναι εγκατεστημένος στο έδαφος του κράτους μέλους που τον έχει καθορίσει, με βάση τη συνθήκη για την ίδρυση της Ευρωπαϊκής Κοινότητας, και διαθέτει έγκυρη άδεια εκμετάλλευσης που έχει εκδοθεί από κράτος μέλος σύμφωνα με τη νομοθεσία της Ευρωπαϊκής Κοινότητας και

                           ii)

                           το κράτος μέλος που είναι υπεύθυνο για την έκδοση του πιστοποιητικού αερομεταφορέα ασκεί και διατηρεί τον ουσιαστικό κανονιστικό έλεγχο του αερομεταφορέα και ότι στην πράξη καθορισμού προσδιορίζεται με σαφήνεια η αρμόδια αεροναυτική αρχή και

                           iii)

                           ο αερομεταφορέας τελεί υπό την κυριότητα είτε άμεσα είτε κατά πλειοψηφία συμμετοχής και τον πραγματικό έλεγχο κρατών μελών ή/και υπηκόων των κρατών μελών, ή/και άλλων κρατών αναφερόμενων στο παράρτημα ΙΙΙ ή/και υπηκόων αυτών των άλλων κρατών·

               β)

               όταν πρόκειται για αερομεταφορέα καθορισμένο από το Νεπάλ:

                           i)

                           έχει την κύρια εγκατάστασή του στο Νεπάλ και

                           ii)

                           το Νεπάλ ασκεί και διατηρεί τον ουσιαστικό κανονιστικό έλεγχο του αερομεταφορέα.

         4.   Οιοδήποτε συμβαλλόμενο μέρος δύναται να απορρίψει, να ανακαλέσει, να αναστείλει ή να περιορίσει τις άδειες εκμετάλλευσης ή τις άδειες τεχνικής φύσεως ενός αερομεταφορέα καθορισμένου από το άλλο μέρος συμβαλλόμενο, εφόσον:

               α)

               όταν πρόκειται για αερομεταφορέα καθορισμένο από κράτος μέλος:

                           i)

                           ο αερομεταφορέας δεν είναι εγκατεστημένος στο έδαφος του κράτους μέλους που τον έχει καθορίσει, με βάση τη συνθήκη για την ίδρυση της Ευρωπαϊκής Κοινότητας ή δεν διαθέτει έγκυρη άδεια εκμετάλλευσης εκδοθείσα από κράτος μέλος σύμφωνα με τη νομοθεσία της Ευρωπαϊκής Κοινότητας· ή

                           ii)

                           το κράτος μέλος που είναι υπεύθυνο για την έκδοση του πιστοποιητικού αερομεταφορέα δεν ασκεί ή δεν διατηρεί τον ουσιαστικό κανονιστικό έλεγχο του αερομεταφορέα, ή εφόσον στην πράξη καθορισμού του αερομεταφορέα δεν προσδιορίζεται με σαφήνεια η αρμόδια αεροναυτική αρχή· ή

                           iii)

                           ο αερομεταφορέας δεν τελεί υπό την κυριότητα είτε άμεσα είτε κατά πλειοψηφία συμμετοχής και τον πραγματικό έλεγχο κρατών μελών ή/και υπηκόων των κρατών μελών, ή/και άλλων κρατών αναφερόμενων στο παράρτημα III ή/και υπηκόων αυτών των άλλων κρατών· ή

               β)

               όταν πρόκειται για αερομεταφορέα καθορισμένο από το Νεπάλ:

                           i)

                           έχει την κύρια εγκατάστασή του στο Νεπάλ· ή

                           ii)

                           το Νεπάλ δεν ασκεί τον ουσιαστικό κανονιστικό έλεγχο του αερομεταφορέα· ή

                           iii)

                           την κατά πλειοψηφία κυριότητα ή τον έλεγχο του αερομεταφορέα που έχει καθορίσει το Νεπάλ έχει τρίτη χώρα, η οποία δεν αποδέχεται ουσιαστικά τον προσδιορισμό κοινοτικών αερομεταφορέων εγκατεστημένων στην Κοινότητα.

         5.   Το Νεπάλ, κατά την άσκηση του δικαιώματός του βάσει της παραγράφου 4, δεν εισάγει διακρίσεις μεταξύ των αερομεταφορέων των κρατών μελών για λόγους εθνικότητας.
   Άρθρο 3
   Ασφάλεια πτήσεων
   1.   Οι διατάξεις της παραγράφου 2 του παρόντος άρθρου συμπληρώνουν τις σχετικές διατάξεις των άρθρων που παρατίθενται στο παράρτημα II στοιχείο γ).
   2.   Σε περίπτωση που κράτος μέλος έχει καθορίσει αερομεταφορέα, του οποίου τον κανονιστικό έλεγχο ασκεί και διατηρεί άλλο κράτος μέλος, τα δικαιώματα της κυβέρνησης του Νεπάλ που απορρέουν από τις διατάξεις της συμφωνίας για την ασφάλεια πτήσεων μεταξύ του κράτους μέλους που έχει καθορίσει τον αερομεταφορέα και της Κυβέρνησης του Νεπάλ ισχύουν εξίσου σε ό,τι αφορά την έκδοση, την εφαρμογή ή τη διατήρηση των προτύπων ασφαλείας πτήσεων από αυτό το άλλο κράτος μέλος και σε ό,τι αφορά την άδεια εκμετάλλευσης του συγκεκριμένου αερομεταφορέα.
   Άρθρο 4
   Φορολόγηση αεροπορικών καυσίμων
   1.   Οι διατάξεις της παραγράφου 2 του παρόντος άρθρου συμπληρώνουν τις σχετικές διατάξεις των άρθρων που παρατίθενται στο παράρτημα II στοιχείο δ).
   2.   Με την επιφύλαξη οιασδήποτε άλλης αντίθετης διάταξης, καμία διάταξη σε οιαδήποτε από τις συμφωνίες που παρατίθεται στο παράρτημα II στοιχείο δ) δεν θίγει την ευχέρεια ενός κράτους μέλους να επιβάλει, χωρίς την εισαγωγή διακρίσεων, φόρους, εισφορές, δασμούς, τέλη ή επιβαρύνσεις επί των καυσίμων με τα οποία εφοδιάζονται στην επικράτειά του στα αεροσκάφη καθορισμένου αερομεταφορέα του Νεπάλ, ο οποίος εκτελεί δρομολόγια μεταξύ ενός σημείου της επικράτειας του συγκεκριμένου κράτους μέλους και ενός άλλου σημείου της επικράτειας του ίδιου κράτους μέλους ή σημείου της επικράτειας άλλου κράτους μέλους.
   Άρθρο 5
   Ναύλοι μεταφοράς εντός της Ευρωπαϊκής Κοινότητας
   1.   Οι διατάξεις της παραγράφου 2 του παρόντος άρθρου συμπληρώνουν τις σχετικές διατάξεις των άρθρων που παρατίθενται στο παράρτημα II στοιχείο ε).
   2.   Οι ναύλοι που επιβάλλει αερομεταφορέας(-είς) καθορισμένος(-οι) από την κυβέρνηση του Νεπάλ βάσει συμφωνίας που παρατίθεται στο παράρτημα Ι, η οποία περιέχει διάταξη περιλαμβανόμενη στο παράρτημα 2 στοιχείο ε), για αεροπορικές μεταφορές εξ ολοκλήρου εντός της Ευρωπαϊκής Κοινότητας, υπόκεινται στο ευρωπαϊκό κοινοτικό δίκαιο.
   Άρθρο 6
   Συμβατότητα με τους κανόνες ανταγωνισμού
   1.   Με την επιφύλαξη οποιασδήποτε αντίθετης διάταξης, καμία διάταξη των συμφωνιών που αναγράφονται στο παράρτημα Ι i) δεν ευνοεί την έγκριση συμφωνιών μεταξύ επιχειρήσεων, αποφάσεων ενώσεων επιχειρήσεων ή εναρμονισμένων πρακτικών, οι οποίες παρακωλύουν, νοθεύουν ή περιορίζουν τον ανταγωνισμό· ii) δεν ενισχύει τις επιπτώσεις τέτοιων συμφωνιών, αποφάσεων ή εναρμονισμένων πρακτικών· ή iii) δεν αναθέτει σε ιδιωτικούς οικονομικούς φορείς την αρμοδιότητα λήψης μέτρων, τα οποία παρακωλύουν, νοθεύουν ή περιορίζουν τον ανταγωνισμό.
   2.   Δεν εφαρμόζονται οι διατάξεις των συμφωνιών του παραρτήματος 1 οι οποίες δεν συμβιβάζονται με την παράγραφο 1 του παρόντος άρθρου.
   Άρθρο 7
   Παραρτήματα της συμφωνίας
   Τα παραρτήματα της παρούσας συμφωνίας αποτελούν αναπόσπαστο μέρος αυτής.
   Άρθρο 8
   Αναθεώρηση ή τροποποίηση
   Τα συμβαλλόμενα μέρη μπορούν, ανά πάσα στιγμή, να αναθεωρήσουν ή να τροποποιήσουν την παρούσα συμφωνία με κοινή συναίνεση.
   Άρθρο 9
   Έναρξη ισχύος και προσωρινή εφαρμογή
   1.   Η παρούσα συμφωνία αρχίζει να ισχύει την ημερομηνία κατά την οποία τα συμβαλλόμενα μέρη έχουν αμοιβαία κοινοποιήσει εγγράφως την ολοκλήρωση των αντίστοιχων εσωτερικών τους διαδικασιών που απαιτούνται για την έναρξη ισχύος της συμφωνίας.
   2.   Με την επιφύλαξη της παραγράφου 1, τα συμβαλλόμενα μέρη συμφωνούν να εφαρμόζουν προσωρινά την παρούσα συμφωνία από την πρώτη ημέρα του μηνός που έπεται της ημερομηνίας, κατά την οποία τα συμβαλλόμενα μέρη θα έχουν κοινοποιήσει αμοιβαία την ολοκλήρωση των αναγκαίων για το σκοπό αυτό διαδικασιών.
   3.   Οι συμφωνίες και άλλες ρυθμίσεις μεταξύ κρατών μελών και της κυβέρνησης του Νεπάλ οι οποίες, κατά την ημερομηνία υπογραφής της παρούσας συμφωνίας, δεν έχουν ακόμη αρχίσει να ισχύουν και δεν εφαρμόζονται προσωρινά, παρατίθενται στο παράρτημα Ι στοιχείο β). Η παρούσα συμφωνία εφαρμόζεται σε όλες τις εν λόγω συμφωνίες και ρυθμίσεις από την ημερομηνία έναρξης ισχύος ή προσωρινής εφαρμογής τους.
   Άρθρο 10
   Λύση
   1.   Η λύση μιας συμφωνίας που παρατίθεται στο παράρτημα Ι συνεπάγεται ταυτόχρονη λήξη της ισχύος όλων των διατάξεων της παρούσας συμφωνίας που αφορούν τη συγκεκριμένη συμφωνία που παρατίθεται στο παράρτημα Ι.
   2.   Η λύση όλων των συμφωνιών που παρατίθενται στο παράρτημα Ι συνεπάγεται ταυτόχρονη λήξη της ισχύος της παρούσας συμφωνίας.

      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογεγραμμένοι, δεόντως εξουσιοδοτημένοι προς τούτο, υπέγραψαν την παρούσα συμφωνία.
      Έγινε στις Βρυξέλλες, στις είκοσι τρεις Ιανουαρίου δύο χιλιάδες εννιά, εις διπλούν, στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λεττονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και τη γλώσσα του Νεπάλ.

         За Европейската Общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska Gemenskapen

         За правителството на Непал
         Por el Gobierno de Nepal
         Za vládu Nepálu
         For Nepals regering
         Für die Regierung von Nepal
         Nepali valitsuse nimel
         Για την Κυβέρνηση του Νεπάλ
         For the Government of Nepal
         Pour le gouvernement du Népal
         Per il governo del Nepal
         Nepālas valdības vārdā
         Nepalo vyriausybės vardu
         Nepál kormánya részéről
         Għall-Gvern tan-Nepal
         Voor de Regering van Nepal
         W imieniu Rządu Nepalu
         Pelo Governo do Nepal
         Pentru Guvernul Nepalului
         Za vládu Nepálu
         Za vlado Nepala
         Nepalin hallituksen puolesta
         För Nepals regering

   ΠΑΡΑΡΤΗΜΑ Ι
   ΚΑΤΑΛΟΓΟΣ ΤΩΝ ΣΥΜΦΩΝΙΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 1 ΤΗΣ ΠΑΡΟΥΣΑΣ ΣΥΜΦΩΝΙΑΣ

               α)

               Συμφωνίες αεροπορικών μεταφορών μεταξύ της Κυβέρνησης του Νεπάλ και κρατών μελών της Ευρωπαϊκής Κοινότητας οι οποίες, κατά την ημερομηνία υπογραφής της παρούσας συμφωνίας, έχουν συναφθεί, υπογραφεί ή/και εφαρμόζονται προσωρινά:

                           —

                           Συμφωνία αεροπορικών μεταφορών μεταξύ της Αυστριακής Ομοσπονδιακής Κυβέρνησης και της Κυβέρνησης του Νεπάλ της Αυτού Μεγαλειότητας που υπογράφηκε στο Κατμαντού στις 29 Οκτωβρίου 1997, καλούμενη στο εξής στο παράρτημα ΙΙ «συμφωνία Νεπάλ–Αυστρίας»,

                           —

                           Συμφωνία αεροπορικών μεταφορών μεταξύ της Κυβέρνησης του Μεγάλου Δουκάτου του Λουξεμβούργου και της Κυβέρνησης του Νεπάλ της Αυτού Μεγαλειότητας που υπογράφηκε στο Λουξεμβούργο στις 18 Ιουνίου 1999, καλούμενη στο εξής στο παράρτημα ΙΙ «συμφωνία Νεπάλ–Λουξεμβούργου»,

                           —

                           Συμφωνία αεροπορικών μεταφορών μεταξύ του Βασίλειου των Κάτω Χωρών και της Κυβέρνησης του Νεπάλ της Αυτού Μεγαλειότητας που υπογράφηκε στον αερολιμένα Schiphol στις 10 Ιουνίου 1998, καλούμενη στο εξής στο παράρτημα ΙΙ «συμφωνία Νεπάλ–Κάτω Χωρών»,

                           —

                           Συμφωνία αεροπορικών μεταφορών μεταξύ της Κυβέρνησης του Ηνωμένου Βασιλείου της Μεγάλης Βρετανίας και της Βόρειας Ιρλανδίας και της Κυβέρνησης του Νεπάλ της Αυτού Μεγαλειότητας που υπογράφηκε στο Κατμαντού στις 3 Μαρτίου 1994, καλούμενη στο εξής στο παράρτημα ΙΙ «συμφωνία Νεπάλ–Ηνωμένου Βασιλείου».

               β)

               Συμφωνίες αεροπορικών μεταφορών και άλλες συμβατικές ρυθμίσεις που έχουν μονογραφηθεί ή υπογραφεί μεταξύ της Κυβέρνησης του Νεπάλ και κρατών μελών της Ευρωπαϊκής Κοινότητας, οι οποίες, κατά την ημερομηνία υπογραφής της παρούσας συμφωνίας, δεν έχουν ακόμη αρχίσει να ισχύουν ούτε εφαρμόζονται προσωρινά:

                           —

                           Συμφωνία αεροπορικών μεταφορών μεταξύ της Κυβέρνησης του Νεπάλ της Αυτού Μεγαλειότητας και της Κυβέρνησης της Γαλλικής Δημοκρατίας που μονογραφήθηκε στο Κατμαντού στις 7 Ιουλίου 1998, καλούμενη στο εξής στο παράρτημα ΙΙ «συμφωνία Νεπάλ–Γαλλίας»,

                           —

                           Η συμφωνία αεροπορικών μεταφορών μεταξύ της Κυβέρνησης της Ομοσπονδιακής Δημοκρατίας της Γερμανίας και της Κυβέρνησης του Νεπάλ της Αυτού Μεγαλειότητας που μονογραφήθηκε και προσαρτήθηκε στο παράρτημα 3 του πρωτοκόλλου που υπογράφηκε στη Βόννη στις 26 Ιουλίου 2000, καλούμενη στο εξής στο παράρτημα ΙΙ «συμφωνία Νεπάλ–Γερμανίας»,

                           —

                           Συμφωνία αεροπορικών μεταφορών μεταξύ της Κυβέρνησης του Νεπάλ της Αυτού Μεγαλειότητας και της Κυβέρνησης της Ιταλικής Δημοκρατίας που μονογραφήθηκε στο Κατμαντού στις 8 Μαΐου 1992, καλούμενη στο εξής στο παράρτημα ΙΙ «συμφωνία Νεπάλ–Ιταλίας».

         ΠΑΡΑΡΤΗΜΑ ΙΙ
   ΚΑΤΑΛΟΓΟΣ ΤΩΝ ΑΡΘΡΩΝ ΤΩΝ ΣΥΜΦΩΝΙΩΝ ΠΟΥ ΠΑΡΑΤΙΘΕΝΤΑΙ ΣΤΟ ΠΑΡΑΡΤΗΜΑ Ι ΚΑΙ ΑΝΑΦΕΡΟΝΤΑΙ ΣΤΑ ΑΡΘΡΑ 2 ΕΩΣ 6 ΤΗΣ ΠΑΡΟΥΣΑΣ ΣΥΜΦΩΝΙΑΣ

               α)

               Καθορισμός αερομεταφορέα από κράτος μέλος:

                           —

                           άρθρο 4 της συμφωνίας Νεπάλ–Αυστρίας,

                           —

                           άρθρο 4 της συμφωνίας Νεπάλ–Γαλλίας,

                           —

                           άρθρο 4 της συμφωνίας Νεπάλ–Ιταλίας,

                           —

                           άρθρο 3 της συμφωνίας Νεπάλ–Λουξεμβούργου,

                           —

                           άρθρο 5 της συμφωνίας Νεπάλ–Κάτω Χωρών,

                           —

                           άρθρο 4 της συμφωνίας Νεπάλ–Ηνωμένου Βασιλείου.

               β)

               Απόρριψη, ανάκληση, αναστολή ή περιορισμός των αδειών εκμετάλλευσης ή των αδειών τεχνικής φύσεως:

                           —

                           άρθρο 4 της συμφωνίας Νεπάλ–Αυστρίας,

                           —

                           άρθρο 5 της συμφωνίας Νεπάλ–Γαλλίας,

                           —

                           άρθρο 4 της συμφωνίας Νεπάλ–Γερμανίας,

                           —

                           άρθρο 5 της συμφωνίας Νεπάλ–Ιταλίας,

                           —

                           άρθρο 4 της συμφωνίας Νεπάλ–Λουξεμβούργου,

                           —

                           άρθρο 6 της συμφωνίας Νεπάλ–Κάτω Χωρών,

                           —

                           άρθρο 5 της συμφωνίας Νεπάλ–Ηνωμένου Βασιλείου.

               γ)

               Ασφάλεια πτήσεων:

                           —

                           άρθρο 8 της συμφωνίας Νεπάλ–Αυστρίας,

                           —

                           άρθρο 9 της συμφωνίας Νεπάλ–Γαλλίας,

                           —

                           άρθρο 14 της συμφωνίας Νεπάλ–Γερμανίας,

                           —

                           άρθρο 10 της συμφωνίας Νεπάλ–Ιταλίας,

                           —

                           άρθρο 6 της συμφωνίας Νεπάλ–Λουξεμβούργου,

                           —

                           άρθρο 10 της συμφωνίας Νεπάλ–Κάτω Χωρών.

               δ)

               Φορολόγηση αεροπορικών καυσίμων:

                           —

                           άρθρο 9 της συμφωνίας Νεπάλ–Αυστρίας,

                           —

                           άρθρο 12 της συμφωνίας Νεπάλ–Γαλλίας,

                           —

                           άρθρο 7 της συμφωνίας Νεπάλ–Γερμανίας,

                           —

                           άρθρο 6 της συμφωνίας Νεπάλ–Ιταλίας,

                           —

                           άρθρο 8 της συμφωνίας Νεπάλ–Λουξεμβούργου,

                           —

                           άρθρο 13 της συμφωνίας Νεπάλ–Κάτω Χωρών,

                           —

                           άρθρο 8 της συμφωνίας Νεπάλ–Ηνωμένου Βασιλείου.

               ε)

               Ναύλοι μεταφοράς εντός της Ευρωπαϊκής Κοινότητας:

                           —

                           άρθρο 12 της συμφωνίας Νεπάλ–Αυστρίας,

                           —

                           άρθρο 14 της συμφωνίας Νεπάλ–Γαλλίας,

                           —

                           άρθρο 8 της συμφωνίας Νεπάλ–Ιταλίας,

                           —

                           άρθρο 10 της συμφωνίας Νεπάλ–Λουξεμβούργου,

                           —

                           άρθρο 8 της συμφωνίας Νεπάλ–Κάτω Χωρών,

                           —

                           άρθρο 7 της συμφωνίας Νεπάλ–Ηνωμένου Βασιλείου.

         ΠΑΡΑΡΤΗΜΑ ΙΙΙ
   ΚΑΤΑΛΟΓΟΣ ΑΛΛΩΝ ΧΩΡΩΝ ΠΟΥ ΑΝΑΦΕΡΟΝΤΑΙ ΣΤΟ ΑΡΘΡΟ 2 ΤΗΣ ΠΑΡΟΥΣΑΣ ΣΥΜΦΩΝΙΑΣ

               α)

               Δημοκρατία της Ισλανδίας (βάσει της συμφωνίας για τον Ευρωπαϊκό Οικονομικό Χώρο)·

               β)

               Πριγκιπάτο του Λιχτενστάιν (βάσει της συμφωνίας για τον Ευρωπαϊκό Οικονομικό Χώρο)·

               γ)

               Βασίλειο της Νορβηγίας (βάσει της συμφωνίας για τον Ευρωπαϊκό Οικονομικό Χώρο)·

               δ)

               Ελβετική Συνομοσπονδία (βάσει της συμφωνίας αεροπορικών μεταφορών μεταξύ της Ευρωπαϊκής Κοινότητας και της Ελβετικής Συνομοσπονδίας).


title: 2005/965/ΕΚ: Απόφαση αριθ. 203, της  26ης Μαΐου 2005 , για την αναθεώρηση της απόφασης αριθ. 170, της  11ης Ιουνίου 1998 , σχετικά με τη σύνταξη των καταστάσεων που προβλέπονται στο άρθρο 94 παράγραφος 4 και στο άρθρο 95 παράγραφος 4 του κανονισμού (ΕΟΚ) αριθ. 574/72 του Συμβουλίου Κείμενο που παρουσιάζει ενδιαφέρον για τον ΕΟΧ και την συμφωνία ΕΕ-Ελβετίας

text:
               31.12.2005

               EL

               Επίσημη Εφημερίδα της Ευρωπαϊκής Ένωσης

               L 349/27

      ΑΠΌΦΑΣΗ αριθ. 203
   της 26ης Μαΐου 2005
   για την αναθεώρηση της απόφασης αριθ. 170, της 11ης Ιουνίου 1998, σχετικά με τη σύνταξη των καταστάσεων που προβλέπονται στο άρθρο 94 παράγραφος 4 και στο άρθρο 95 παράγραφος 4 του κανονισμού (ΕΟΚ) αριθ. 574/72 του Συμβουλίου
   (Κείμενο που παρουσιάζει ενδιαφέρον για τον ΕΟΧ και την συμφωνία ΕΕ-Ελβετίας)
   (2005/965/ΕΚ)
   Η ΔΙΟΙΚΗΤΙΚΗ ΕΠΙΤΡΟΠΗ ΓΙΑ ΤΗΝ ΚΟΙΝΩΝΙΚΗ ΑΣΦΑΛΕΙΑ ΤΩΝ ΔΙΑΚΙΝΟΥΜΕΝΩΝ ΕΡΓΑΖΟΜΕΝΩΝ,
   Έχοντας υπόψη:
   το άρθρο 81 στοιχείο α) του κανονισμού (ΕΟΚ) αριθ. 1408/71 του Συμβουλίου, της 14ης Ιουνίου 1971, περί εφαρμογής των συστημάτων κοινωνικής ασφάλισης στους μισθωτούς, στους μη μισθωτούς και στα μέλη των οικογενειών τους που διακινούνται εντός της Κοινότητας (1), σύμφωνα με το οποίο η διοικητική επιτροπή είναι επιφορτισμένη να χειρίζεται όλα τα διοικητικά ή ερμηνευτικά θέματα που απορρέουν από τον κανονισμό (ΕΟΚ) αριθ. 1408/71 και τους μεταγενέστερους κανονισμούς,
   το άρθρο 36 παράγραφος 2 του προαναφερόμενου κανονισμού (ΕΟΚ) αριθ. 1408/71,
   το άρθρο 17 παράγραφοι 1 έως 4, το άρθρο 29 παράγραφοι 1 έως 3, το άρθρο 30 παράγραφοι 1 και 3, το άρθρο 94 παράγραφοι 4 και 5, το άρθρο 95 παράγραφοι 4 και 5, και το άρθρο 102 παράγραφος 2 του κανονισμού (ΕΟΚ) αριθ. 574/72 του Συμβουλίου (2),
   την απόφαση αριθ. 170 (3), όπως τροποποιήθηκε από την απόφαση αριθ. 185 (4),
   Εκτιμώντας τα ακόλουθα:

               (1)

               Η εισαγωγή της ευρωπαϊκής κάρτας ασφάλισης ασθένειας, της οποίας η διάρκεια ισχύος μπορεί να υπερβαίνει κατά πολύ την αντίστοιχη διάρκεια του παλαιού εντύπου E 111, καθιστά δυσχερή την σύνταξη, σύμφωνα με τους κανόνες που προβλέπονται στην απόφαση αριθ. 170, των καταστάσεων που προβλέπονται στο άρθρο 94 παράγραφος 4 και στο άρθρο 95 παράγραφος 4 του κανονισμού (ΕΟΚ) αριθ. 574/72.

               (2)

               Προκειμένου να εξασφαλιστεί, ότι τα μέλη της οικογένειας ενός εργαζόμενου ή ένας συνταξιούχος ή/και τα μέλη της οικογένειάς του μπορούν να απολαύουν πλήρως των δικαιωμάτων που τους παρέχει ο κανονισμός (ΕΟΚ) αριθ. 1408/71 σε περίπτωση μεταφοράς του τόπου κατοικίας σε κράτος μέλος άλλο από το αρμόδιο κράτος, η ημερομηνία που αναγράφεται στα έντυπα E 109 και E 121 πρέπει αυτομάτως να υπερισχύει έναντι της ημερομηνίας λήξης των δικαιωμάτων που αναγράφεται στα έντυπα E 106, E 112, στην ευρωπαϊκή κάρτα ασφάλισης ασθένειας ή στο νέο υπόδειγμα του εντύπου E 111 και στο έντυπο E 128, τα οποία τους είχαν χορηγηθεί.

               (3)

               Προκειμένου να αποφευχθούν οι διπλές πληρωμές από τον αρμόδιο φορέα (κατ’ αποκοπή ποσό και πραγματικά ποσά), κρίνεται σκόπιμο να προβλεφθούν διαδικασίες που δεν θα επιτρέπουν στα μέλη της οικογένειας ενός εργαζόμενου, σε ένα συνταξιούχο ή/και στα μέλη της οικογένειάς του που έχουν μεταφέρει τον τόπο κατοικίας τους σε άλλο κράτος μέλος, να συνεχίσουν να χρησιμοποιούν, μετά την ημερομηνία που χρησιμεύει ως αφετηρία για τον υπολογισμό των κατ’ αποκοπή ποσών, την ευρωπαϊκή κάρτα ασφάλισης ασθένειας που έχει χορηγηθεί από τον αρμόδιο φορέα.

               (4)

               Κρίνεται σκόπιμο να προβλεφθούν επίσης διαδικασίες, για να αποφευχθεί η περίπτωση, κατά την οποία τα μέλη της οικογένειας ενός εργαζόμενου ή ένας συνταξιούχος ή/και τα μέλη της οικογένειάς του μεταφέρουν τον τόπο κατοικίας τους στο αρμόδιο κράτος ή σε κράτος άλλο από την χώρα κατοικίας και συνεχίζουν να χρησιμοποιούν την ευρωπαϊκή κάρτα ασφάλισης ασθένειας που χορηγήθηκε από τον φορέα του τόπου κατοικίας μετά την καταληκτική ημερομηνία για τον υπολογισμό των κατ’ αποκοπή ποσών,

         ΑΠΟΦΑΣΙΖΕΙ:
   Άρθρο 1
   Το άρθρο 1 της απόφασης αριθ. 170 τροποποιείται ως εξής:

               α)

               το στοιχείο γ) του σημείου 2 του τμήματος I καταργείται·

               β)

               το στοιχείο δ) του σημείου 2 του τμήματος I αντικαθίσταται από το ακόλουθο κείμενο:
               «η ημερομηνία παραλαβής του εντύπου E 109 από τον φορέα του τόπου κατοικίας, όταν στο εν λόγω έντυπο δεν αναγράφεται η ημερομηνία κτήσης του δικαιώματος παροχών σε είδος σύμφωνα με την νομοθεσία του αρμόδιου κράτους που προβλέπεται στο στοιχείο α), ούτε η ημερομηνία μεταφοράς του τόπου κατοικίας που προβλέπεται στο στοιχείο β).»·

               γ)

               στο τμήμα I προστίθεται το ακόλουθο σημείο 2α:
               «Ο φορέας του τόπου κατοικίας ενημερώνει τον αρμόδιο φορέα σχετικά με την εγγραφή του ενδιαφερόμενου προσώπου, προκειμένου ο τελευταίος αυτός φορέας να υποδείξει στον πρώτο τα μέτρα που πρέπει να εφαρμοσθούν για λογαριασμό του, ώστε να αποφευχθεί το ενδεχόμενο το ενδιαφερόμενο πρόσωπο να συνεχίσει να χρησιμοποιεί την ευρωπαϊκή κάρτα ασφάλισης ασθένειας που του έχει χορηγηθεί από τον αρμόδιο φορέα.
               Ο φορέας του τόπου κατοικίας πληροφορεί το ενδιαφερόμενο πρόσωπο, ότι από την ημερομηνία της εγγραφής του στον εν λόγω φορέα δεν ισχύει πλέον η ευρωπαϊκή κάρτα ασφάλισης ασθένειας που είχε εκδοθεί από τον αρμόδιο φορέα. Εφόσον κριθεί αναγκαίο, του χορηγεί νέα ευρωπαϊκή κάρτα ασφάλισης ασθένειας.»·

               δ)

               στο τμήμα I προστίθεται το ακόλουθο σημείο 4α:
               «Ο φορέας του προηγούμενου τόπου κατοικίας υποδεικνύει στον αρμόδιο φορέα ή/και στον φορέα του νέου τόπου κατοικίας τα μέτρα που πρέπει να εφαρμοσθούν, προκειμένου να αποφευχθεί το ενδεχόμενο το ασφαλισμένο πρόσωπο να συνεχίσει να χρησιμοποιεί, πέραν της ημερομηνίας της εγγραφής, την ευρωπαϊκή κάρτα ασφάλισης ασθένειας που του είχε χορηγήσει.
               Ο αρμόδιος φορέας ή/και ο φορέας του νέου τόπου κατοικίας πληροφορεί το ενδιαφερόμενο πρόσωπο, ότι η ευρωπαϊκή κάρτα ασφάλισης ασθένειας που του χορηγήθηκε από τον φορέα του προηγούμενου τόπου κατοικίας δεν ισχύει πλέον μετά την καταληκτική ημερομηνία για τον υπολογισμό των κατ’ αποκοπή ποσών. Εφόσον κριθεί αναγκαίο, του χορηγεί νέα ευρωπαϊκή κάρτα ασφάλισης ασθένειας.»·

               ε)

               το στοιχείο γ) του σημείου 2 του τμήματος II καταργείται·

               στ)

               το στοιχείο δ) του σημείου 2 του τμήματος II αντικαθίσταται από το ακόλουθο κείμενο:
               «η ημερομηνία παραλαβής του εντύπου E 121 από τον φορέα του τόπου κατοικίας, όταν στο εν λόγω έντυπο δεν αναγράφεται η ημερομηνία κτήσης του δικαιώματος παροχών σε είδος σύμφωνα με την νομοθεσία του αρμόδιου κράτους που προβλέπεται στο στοιχείο α), ούτε η ημερομηνία μεταφοράς του τόπου κατοικίας που προβλέπεται στο στοιχείο β).»·

               ζ)

               στο τμήμα ΙΙ προστίθεται το ακόλουθο σημείο 2α:
               «Ο φορέας του τόπου κατοικίας ενημερώνει τον αρμόδιο φορέα σχετικά με την εγγραφή του ενδιαφερόμενου προσώπου, προκειμένου ο τελευταίος αυτός φορέας να υποδείξει στον πρώτο τα μέτρα που πρέπει να εφαρμοσθούν, ώστε να αποφευχθεί το ενδεχόμενο το ασφαλισμένο πρόσωπο να συνεχίσει να χρησιμοποιεί την ευρωπαϊκή κάρτα ασφάλισης ασθένειας που του έχει χορηγηθεί από τον αρμόδιο φορέα.
               Ο φορέας του τόπου κατοικίας πληροφορεί το ενδιαφερόμενο πρόσωπο, ότι από την ημερομηνία της εγγραφής του στον εν λόγω φορέα δεν ισχύει πλέον η ευρωπαϊκή κάρτα ασφάλισης ασθένειας που είχε εκδοθεί από τον αρμόδιο φορέα. Εφόσον κριθεί αναγκαίο, του χορηγεί νέα ευρωπαϊκή κάρτα ασφάλισης ασθένειας.»·

               η)

               στο τμήμα ΙΙ προστίθεται το ακόλουθο σημείο 4α:
               «Ο φορέας του προηγούμενου τόπου κατοικίας υποδεικνύει στον αρμόδιο φορέα ή/και στον φορέα του νέου τόπου κατοικίας τα μέτρα που πρέπει να εφαρμοσθούν, προκειμένου να αποφευχθεί το ενδεχόμενο το ασφαλισμένο πρόσωπο να συνεχίσει να χρησιμοποιεί, πέραν της ημερομηνίας της εγγραφής, την ευρωπαϊκή κάρτα ασφάλισης ασθένειας που του είχε χορηγήσει.
               Ο αρμόδιος φορέας ή/και ο φορέας του νέου τόπου κατοικίας πληροφορεί το ενδιαφερόμενο πρόσωπο, ότι η ευρωπαϊκή κάρτα ασφάλισης ασθένειας που του χορηγήθηκε από τον φορέα του προηγούμενου τόπου κατοικίας δεν ισχύει πλέον μετά την καταληκτική ημερομηνία για τον υπολογισμό των κατ’ αποκοπή ποσών. Εφόσον κριθεί αναγκαίο, του χορηγεί νέα ευρωπαϊκή κάρτα ασφάλισης ασθένειας.».

         Άρθρο 2
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
   Εφαρμόζεται από την 1η Ιανουαρίου 2006.

            Ο πρόεδρος της διοικητικής επιτροπής

         Claude EWEN

      (1)  ΕΕ L 149 της 5.7.1971, σ. 2· κανονισμός όπως τροποποιήθηκε τελευταία από τον κανονισμό (ΕΚ) αριθ. 647/2005 του Ευρωπαϊκού Κοινοβουλίου και του Συμβουλίου (ΕΕ L 117 της 4.5.2005, σ. 1).

      (2)  ΕΕ L 74 της 27.3.1972, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 647/2005.

      (3)  ΕΕ L 275 της 10.10.1998, σ. 40.

      (4)  ΕΕ L 55 της 1.3.2003, σ. 74.


title: 2011/573/ΕΕ: Απόφαση του Ευρωπαϊκού Κοινοβουλίου, της 10ης Μαΐου 2011 , σχετικά με το κλείσιμο των λογαριασμών του Ευρωπαϊκού Οργανισμού Ασφάλειας της Αεροπορίας για το οικονομικό έτος 2009

text:
               27.9.2011

               EL

               Επίσημη Εφημερίδα της Ευρωπαϊκής Ένωσης

               L 250/144

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 10ης Μαΐου 2011
   σχετικά με το κλείσιμο των λογαριασμών του Ευρωπαϊκού Οργανισμού Ασφάλειας της Αεροπορίας για το οικονομικό έτος 2009
   (2011/573/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Ασφάλειας της Αεροπορίας για το οικονομικό έτος 2009,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς του Ευρωπαϊκού Οργανισμού Ασφάλειας της Αεροπορίας για το οικονομικό έτος 2009 συνοδευόμενη από τις απαντήσεις του Οργανισμού (1),

               —

               έχοντας υπόψη τη σύσταση του Συμβουλίου της 15ης Φεβρουαρίου 2011 (05892/2011 — C7-0052/2011),

               —

               έχοντας υπόψη το άρθρο 276 της συνθήκης ΕΚ και το άρθρο 319 της συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και ιδίως το άρθρο 185,

               —

               έχοντας υπόψη τον κανονισμό (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (3), για την ίδρυση Ευρωπαϊκού Οργανισμού Ασφαλείας της Αεροπορίας, και ιδίως το άρθρο 60,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (4), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Μεταφορών και Τουρισμού (A7-0123/2011),

               1.

               εγκρίνει το κλείσιμο των λογαριασμών του Ευρωπαϊκού Οργανισμού Ασφάλειας της Αεροπορίας για το οικονομικό έτος 2009·

               2.

               αναθέτει στον πρόεδρό του να διαβιβάσει την παρούσα απόφαση στον εκτελεστικό διευθυντή του Ευρωπαϊκού Οργανισμού Ασφάλειας της Αεροπορίας, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Jerzy BUZEK

            Ο Γενικός Γραμματέας

         Klaus WELLE

      (1)  ΕΕ C 338 της 14.12.2010, σ. 22.

      (2)  ΕΕ L 248 της 16.9.2002, σ. 1.

      (3)  ΕΕ L 79 της 19.3.2008, σ. 1.

      (4)  ΕΕ L 357 της 31.12.2002, σ. 72.


title: Απόφαση του Συμβουλίου, της 13ης Μαΐου 2013 , για τον διορισμό δώδεκα μελών του Διοικητικού Συμβουλίου του Ευρωπαϊκού Οργανισμού Χημικών Προϊόντων

text:
               17.5.2013

               EL

               Επίσημη Εφημερίδα της Ευρωπαϊκής Ένωσης

               C 138/14

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 13ης Μαΐου 2013
   για τον διορισμό δώδεκα μελών του Διοικητικού Συμβουλίου του Ευρωπαϊκού Οργανισμού Χημικών Προϊόντων
   2013/C 138/05
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων (1) και ιδίως το άρθρο 79,
   Εκτιμώντας τα εξής:

               (1)

               Το άρθρο 79 του κανονισμού (ΕΚ) αριθ. 1907/2006 προβλέπει ότι το Συμβούλιο πρέπει να διορίζει έναν εκπρόσωπο από κάθε κράτος μέλος ως μέλος του Διοικητικού Συμβουλίου του Ευρωπαϊκού Οργανισμού Χημικών Προϊόντων («Διοικητικό Συμβούλιο»).

               (2)

               Τα μέλη του Διοικητικού Συμβουλίου διορίζονται με βάση τη σχετική τους πείρα και εμπειρογνωμοσύνη στον τομέα της χημικής ασφάλειας ή της νομοθετικής ρύθμισης των χημικών προϊόντων, καθώς και με πρόνοια να υπάρχει σχετική εμπειρογνωμοσύνη μεταξύ των μελών του συμβουλίου όσον αφορά γενικά, χρηματοοικονομικά και νομικά θέματα.

               (3)

               Η διάρκεια της θητείας θα πρέπει να είναι τετραετής. Η θητεία θα πρέπει να μπορεί να ανανεωθεί άπαξ.

               (4)

               Με απόφαση της 7ης Ιουνίου 2007 (2), το Συμβούλιο διόρισε 27 μέλη στο Διοικητικό Συμβούλιο.

               (5)

               Τα μέλη του Διοικητικού Συμβουλίου που υποδείχθηκαν από την Τσεχική Δημοκρατία, την Ιρλανδία, την Ισπανία, τη Γαλλία, την Ιταλία, το Λουξεμβούργο, την Ουγγαρία, τις Κάτω Χώρες, την Αυστρία, τη Σλοβενία, τη Φινλανδία και τη Σουηδία διορίστηκαν όλα για την περίοδο έως την 31η Μαΐου 2013. Τα μέλη του Διοικητικού Συμβουλίου από τα εν λόγω κράτη μέλη θα πρέπει συνεπώς να υποδειχθούν ως υποψήφια και να διορισθούν για την περίοδο που αρχίζει την 1η Ιουνίου 2013 και λήγει την 31η Μαΐου 2017.

               (6)

               Μετά την απόφαση της 7ης Ιουνίου 2007, από τα μέλη που διορίστηκαν για την περίοδο έως την 31η Μαΐου 2013, τα μέλη του Διοικητικού Συμβουλίου που εκπροσωπούν τη Γαλλία (3), την Ουγγαρία (4), τις Κάτω Χώρες (5), τη Σλοβενία (6), τη Φινλανδία (7) και τη Σουηδία (8) έχουν αντικατασταθεί.

               (7)

               Όλα τα οικεία κράτη μέλη διαβίβασαν στο Συμβούλιο τους υποψήφιους που υποδεικνύουν για τον διορισμό αυτό,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Οι κατωτέρω διορίζονται μέλη του Διοικητικού Συμβουλίου του Ευρωπαϊκού Οργανισμού Χημικών Προϊόντων («Διοικητικό Συμβούλιο») για δεύτερη θητεία από την 1η Ιουνίου 2013 έως την 31η Μαΐου 2017 (όνομα, ιθαγένεια, ημερομηνία γεννήσεως):

               —

               κ. Karel BLÁHA, Τσέχος, 20 Δεκεμβρίου 1953,

               —

               κα Ana FRESNO RUIZ, Ισπανίδα, 31 Ιανουαρίου 1952,

               —

               κ. Martin LYNCH, Ιρλανδός, 13 Αυγούστου 1946,

               —

               κα Catherine MIR, Γαλλίδα, 20 Φεβρουαρίου 1955,

               —

               κ. Antonello LAPALORCIA, Ιταλός, 13 Ιουνίου 1952,

               —

               κ. Johannes Karel Barend Henri KWISTHOUT, Ολλανδός, 6 Ιουνίου 1964,

               —

               κ. Thomas JAKL, Αυστριακός, 13 Ιουνίου 1965,

               —

               κα Simona FAJFAR, Σλοβένα, 17 Νοεμβρίου 1970,

               —

               κα Pirkko Liisa KIVELÄ, Φινλανδή, 23 Οκτωβρίου 1953,

               —

               κα Nina CROMNIER, Σουηδή, 14 Οκτωβρίου 1966.

         Άρθρο 2
   Οι κατωτέρω διορίζονται μέλη του Διοικητικού Συμβουλίου για πρώτη θητεία από την 1η Ιουνίου 2013 έως την 31η Μαΐου 2017 (όνομα, ιθαγένεια, ημερομηνία γεννήσεως):

               —

               κ. Paul RASQUÉ, Λουξεμβούργιος, 8 Ιουλίου 1981,

               —

               κα Krisztina BIRÓ, Ουγγαρέζα, 5 Απριλίου 1971.

         Άρθρο 3
   Η παρούσα απόφαση τίθεται σε ισχύ την ημερομηνία έκδοσής της.

      Βρυξέλλες, 13 Μαΐου 2013.

            Για το Συμβούλιο

            Ο Πρόεδρος

         S. COVENEY

      (1)  ΕΕ L 396 της 30.12.2006, σ. 1.

      (2)  EE C 134 της 16.6.2007, σ. 6.

      (3)  ΕΕ C 178 της 31.7.2009, σ. 12.

      (4)  ΕΕ C 288 της 25.9.2012, σ. 4.

      (5)  ΕΕ C 178 της 31.7.2009, σ. 13.

      (6)  EE C 326 της 3.12.2010, σ. 4.

      (7)  ΕΕ C 320 της 16.12.2008, σ. 4.

      (8)  Βλέπε υποσημείωση 6.


title: 2009/290/ΕΚ: Απόφαση του Συμβουλίου, της 20ής Ιανουαρίου 2009 , για τη χορήγηση κοινοτικής μεσοπρόθεσμης οικονομικής στήριξης στη Λεττονία

text:
               25.3.2009

               EL

               Επίσημη Εφημερίδα της Ευρωπαϊκής Ένωσης

               L 79/39

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 20ής Ιανουαρίου 2009
   για τη χορήγηση κοινοτικής μεσοπρόθεσμης οικονομικής στήριξης στη Λεττονία
   (2009/290/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 332/2002 του Συμβουλίου, της 18ης Φεβρουαρίου 2002, για τη θέσπιση ενός μηχανισμού μεσοπρόθεσμης οικονομικής στήριξης του ισοζυγίου πληρωμών των κρατών μελών (1), και ιδίως το άρθρο 3 παράγραφος 2,
   τη σύσταση της Επιτροπής, η οποία καταρτίσθηκε κατόπιν διαβούλευσης με την Οικονομική και Δημοσιονομική Επιτροπή(ΟΔΕ),
   Εκτιμώντας τα ακόλουθα:

               (1)

               Με την απόφασή του 2009/289/ΕΚ (2) το Συμβούλιο αποφάσισε τη χορήγηση αμοιβαίας συνδρομής στη Λεττονία.

               (2)

               Μέσα στα πλαίσια πολύ μεγάλων αναγκών εξωτερικής χρηματοδότησης, οι λεττονικές κεφαλαιαγορές και χρηματοπιστωτικές αγορές δέχθηκαν πρόσφατα πίεση, αντικατοπτρίζοντας μια γενική επιδείνωση της ψυχολογίας της αγοράς και αυξάνοντας τους προβληματισμούς σχετικά με την υγεία της λεττονικής οικονομίας, δεδομένων των μεγάλων ανισορροπιών όσον αφορά ένα διευρυμένο εξωτερικό έλλειμμα, των δημοσίων οικονομικών που επιδεινώνονται συνεχώς και των υψηλών ρυθμών πληθωρισμού κόστους και τιμών. Ο λεττονικός τραπεζικός τομέας έχει αντιμετωπίσει σοβαρά προβλήματα ρευστότητας και εμπιστοσύνης. Το επίπεδο αποθεματικών ξένου συναλλάγματος έχει μειωθεί καθώς η κεντρική τράπεζα παρενέβη για τη διατήρηση της ισοτιμίας του νομίσματος.

               (3)

               Το συνολικό ύψος της εξωτερικής χρηματοδότησης που χρειάζεται η Λεττονία έως το πρώτο τρίμηνο του 2011 εκτιμάται σε 7,5 δισεκατ. EUR.

               (4)

               Κρίνεται σκόπιμη η παροχή κοινοτικής ενίσχυσης στη Λεττονία έως το ποσό των 3,1 δισεκατ. EUR σύμφωνα με το πλαίσιο της διευκόλυνσης για την παροχή μεσοπρόθεσμης οικονομικής στήριξης για το ισοζύγιο πληρωμών των κρατών μελών που θεσπίστηκε από τον κανονισμό (ΕΚ) αριθ. 332/2002. Θα πρέπει να δοθεί κοινοτική ενίσχυση σε συνδυασμό με δάνειο από το Διεθνές Νομισματικό Ταμείο, ύψους 1,5 δισεκατ. SDR (1 200 % της ποσόστωσης ΔΝΤ της Λεττονίας, δηλαδή περίπου 1,7 δισεκατ. EUR) βάσει διακανονισμού stand-by που εγκρίθηκε στις 23 Δεκεμβρίου 2008. Οι σκανδιναβικές χώρες (Σουηδία, Δανία, Φινλανδία και Νορβηγία) πρόκειται να συνεισφέρουν από κοινού χορηγώντας 1,9 δισεκατ. EUR, η Παγκόσμια Τράπεζα 0,4 δισεκατ. EUR, η Ευρωπαϊκή Τράπεζα Ανασυγκρότησης και Ανάπτυξης, η Τσεχική Δημοκρατία και η Πολωνία συνολικά 0,4 δισεκατ. EUR, ανεβάζοντας το συνολικό ποσό στα 7,5 δισεκατ. EUR κατά την περίοδο έως το πρώτο τρίμηνο του 2011.

               (5)

               Την κοινοτική ενίσχυση θα πρέπει να διαχειρίζεται η Επιτροπή. Οι ειδικοί όροι οικονομικής πολιτικής που συμφωνήθηκαν με τις αρχές της Λεττονίας ύστερα από διαβούλευση με την ΟΔΕ πρέπει να συμπεριληφθούν σε μνημόνιο συμφωνίας. Θα πρέπει να περιλαμβάνουν μεταξύ άλλων μέτρα με σκοπό να ανασχεθούν οι άμεσες πιέσεις ρευστότητας, να αποκατασταθεί η μακροπρόθεσμη σταθερότητα ενισχύοντας τον τραπεζικό τομέα, να διορθωθούν οι φορολογικές ανισορροπίες και να υιοθετηθούν εγχώριες πολιτικές που θα βελτιώσουν την ανταγωνιστικότητα. Τα μέτρα θα πρέπει να περιλάβουν άμεση και διατηρήσιμη δημοσιονομική εξυγίανση, εκτενή στρατηγική λύσης τράπεζας, ενισχυμένη ικανότητα διαχείρισης κρίσεων των ρυθμιστικών αρχών, εκτενείς διαρθρωτικές μεταρρυθμίσεις, καθώς και άλλα σημαντικά μέτρα. Οι λεπτομερείς χρηματοδοτικοί όροι θα πρέπει να καθοριστούν από την Επιτροπή στη συμφωνία δανείου.

               (6)

               Η ενίσχυση θα πρέπει να δοθεί με σκοπό τον περιορισμό των άμεσων πιέσεων ρευστότητας και εξαρτάται από πολιτικές για την αποκατάσταση μακροπρόθεσμης σταθερότητας ενισχύοντας τον τραπεζικό τομέα, διορθώνοντας τις φορολογικές ανισορροπίες και υιοθετώντας εγχώριες πολιτικές που θα βελτιώσουν την ανταγωνιστικότητα, διατηρώντας ταυτόχρονα τη συναλλαγματική ισοτιμία περιορισμένων διακυμάνσεων στην υφιστάμενη κεντρική τιμή,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η Κοινότητα θέτει στη διάθεση της Λεττονίας μεσοπρόθεσμο δάνειο ύψους 3,1 δισεκατ. EUR το πολύ, με μέγιστη μέση περίοδο λήξεως επτά ετών.
   2.   Η κοινοτική οικονομική στήριξη θα παραμείνει στη διάθεση της Λεττονίας επί τρία έτη, αρχής γενομένης από την πρώτη ημέρα μετά την έναρξη ισχύος της παρούσας απόφασης.
   Άρθρο 2
   1.   Την ενίσχυση διαχειρίζεται η Επιτροπή κατά τρόπο συνεπή με τις δεσμεύσεις της Λεττονίας και τις συστάσεις του Συμβουλίου. Οι όροι αυτοί περιλαμβάνονται σε μνημόνιο συμφωνίας. Οι λεπτομερείς χρηματοδοτικοί όροι καθορίζονται από την Επιτροπή στη συμφωνία δανείου.
   2.   Η Επιτροπή επαληθεύει, σε συνεργασία με την ΟΔΕ, ανά τακτά χρονικά διαστήματα ότι πληρούνται οι όροι οικονομικής πολιτικής που συνοδεύουν την ενίσχυση. Η ΟΔΕ τηρείται ενήμερη από την Επιτροπή σχετικά με την πιθανή αναχρηματοδότηση των δανειοληπτικών πράξεων ή την αναδιάρθρωση των χρηματοδοτικών όρων.
   3.   Η Λεττονία είναι έτοιμη να εγκρίνει και να εφαρμόσει πρόσθετα μέτρα εξυγίανσης για τη σταθεροποίηση της οικονομίας, σε περίπτωση που αυτά τα μέτρα θα είναι απαραίτητα κατά τη διάρκεια του προγράμματος υποβοήθησης. Οι λεττονικές αρχές διαβουλεύονται με την Επιτροπή πριν από τη θέσπιση οποιουδήποτε πρόσθετου τέτοιου μέτρου.
   Άρθρο 3
   1.   Η Επιτροπή θέτει την κοινοτική οικονομική στήριξη στη διάθεση της Λεττονίας σε έξι το πολύ δόσεις, το μέγεθος των οποίων θα καθοριστεί στο μνημόνιο συμφωνίας.
   2.   Η πρώτη δόση θα αποδεσμευτεί με την έναρξη ισχύος της συμφωνίας δανείου και του μνημονίου συμφωνίας.
   3.   Αν απαιτείται για τη χρηματοδότηση του δανείου, επιτρέπεται η συνετή χρήση συμφωνιών ανταλλαγής επιτοκίου με αντισυμβαλλόμενους ύψιστης πιστωτικής ποιότητας.
   4.   Η Επιτροπή αποφασίζει όσον αφορά την αποδέσμευση περαιτέρω δόσεων αφού λάβει τη γνώμη της ΟΔΕ.
   5.   Η εκταμίευση κάθε περαιτέρω δόσης θα πραγματοποιείται βάσει μιας ικανοποιητικής εκτέλεσης του νέου οικονομικού προγράμματος (πρόγραμμα οικονομικής σταθεροποίησης και ανάκαμψης της οικονομικής ανάπτυξης) της λεττονικής κυβέρνησης, που περιλαμβάνεται στο πρόγραμμα σύγκλισης και, πιο συγκεκριμένα, των ειδικών όρων οικονομικής πολιτικής που καθορίζονται στο μνημόνιο συμφωνίας. Αυτοί οι όροι περιλαμβάνουν, μεταξύ άλλων:

               α)

               έγκριση ενός σαφούς μεσοπρόθεσμου φορολογικού προγράμματος που έχει σχεδιαστεί για τη μείωση έως το 2011 του ελλείμματος της γενικής κυβέρνησης σε επίπεδο χαμηλότερο από το επίπεδο αναφοράς της συνθήκης του 3 % του ΑΕΠ·

               β)

               εκτέλεση του προϋπολογισμού για το 2009 όπως τροποποιήθηκε από τον συμπληρωματικό προϋπολογισμό που εγκρίθηκε στις 12 Δεκεμβρίου 2008 (και που πρόκειται να τροποποιηθεί λεπτομερώς κατά τη διάρκεια του πρώτου τριμήνου του 2009), στοχεύοντας σε έλλειμμα γενικής κυβέρνησης έως 5 % του ΑΕΠ ή 5,3 % υπό όρους ESA 95·

               γ)

               μείωση του μέσου όρου αμοιβών του δημοσίου τομέα σε ονομαστικούς όρους το 2009 κατά τουλάχιστον 15 % σε σχέση με τον αρχικό προϋπολογισμό της 14ης Νοεμβρίου 2008 και περαιτέρω 2 % την περίοδο 2010-2011·

               δ)

               συνέχιση των μέτρων που άρχισαν το 2008 για να μειωθεί η απασχόληση στον δημόσιο τομέα διασφαλίζοντας μια μείωση τουλάχιστον 5 % μέχρι τα τέλη 2008 και μια συνολική μείωση 10 % μέχρι τον Ιούνιο 2009·

               ε)

               ενίσχυση του σχεδιασμού και της εφαρμογής των διαδικασιών του προϋπολογισμού με την έγκριση ενός φορολογικού πλαισίου και μιας δημοσιονομικής μεταρρύθμισης μέσω της τροποποίησης του ισχύοντος προϋπολογισμού και του νόμου περί δημοσιονομικής διαχείρισης·

               στ)

               εισαγωγή ενός σαφούς και διαφανούς συστήματος πληρωμής μισθών για άμεσους εργαζομένους της δημόσιας διοίκησης και θέσπιση ενός ενιαίου συστήματος προγραμματισμού και διαχείρισης ανθρωπίνων πόρων για φορείς δημόσιας διοίκησης·

               ζ)

               μηχανισμούς για την εξασφάλιση της ευρύτερης σταθερότητας του τραπεζικού τομέα μεσοπρόθεσμα και μακροπρόθεσμα, συμπεριλαμβανομένου μεγάλου εύρους εποπτικών, προληπτικών μέτρων και μέτρων νομισματικής πολιτικής. Αυτοί οι μηχανισμοί θα πρέπει να περιορίζουν την πιστωτική επέκταση σε βιώσιμα επίπεδα και να αποφεύγουν να στηρίζονται σε μεγάλο βαθμό σε μη εγγυημένη ξένη χρηματοδότηση. Στοχοθετημένες έρευνες διεξάγονται στο τραπεζικό σύστημα για να εξασφαλιστεί ότι όλες οι τράπεζες είναι φερέγγυες και επαρκώς κεφαλαιοποιημένες·

               η)

               κατάλληλα μέτρα σχετικά με την αναδιάρθρωση του χρέους του ιδιωτικού τομέα. Ενισχύεται η κατάλληλη νομική βάση για τη λήξη και τη νομισματική αναδιάρθρωση του υφιστάμενου χρέους. Η διευκόλυνση των διαδικασιών αφερεγγυότητας και η ταχεία εφαρμογή σχεδίων αποκατάστασης αποτελούν επίσης προτεραιότητα·

               θ)

               μέριμνα ότι οι εναπομένοντες μειοψηφούντες μέτοχοι της τράπεζας Parex δεν επωφελούνται από τη λύση της τράπεζας και μέτρα ενίσχυσης της χρηματοπιστωτικής σταθερότητας μέσω της πλήρους εθνικοποίησης της τράπεζας Parex·

               ι)

               μέτρα διαρθρωτικής μεταρρύθμισης που υποστηρίζονται στα πλαίσια της στρατηγικής της Λισσαβόνας και εφαρμόζονται στο εθνικό πρόγραμμα μεταρρυθμίσεων της Λεττονίας, συμπεριλαμβανομένης της ενεργητικής πολιτικής της αγοράς εργασίας και της πολιτικής της διά βίου μάθησης, της μεγαλύτερης συμμετοχής φορέων του ιδιωτικού τομέα σε δραστηριότητες έρευνας και ανάπτυξης και καινοτομίας, των μέτρων προώθησης εξαγωγών και της μείωσης του διοικητικού φόρου για τις επιχειρήσεις·

               ια)

               υλοποίηση των έργων που χρηματοδοτούνται από την ΕΕ στο προγραμματισμένο επίπεδο ώστε να βελτιωθεί η συνεισφορά του τομέα εμπορεύσιμων στην οικονομική ανάπτυξη·

               ιβ)

               μέτρα για τη βελτίωση της πρόσβασης στη χρηματοδότηση για εταιρείες και επιχειρηματίες, των οποίων οι αιτήσεις για διαρθρωτικά ταμεία έχουν εγκριθεί ή οι οποίοι μπορεί να σχεδιάζουν να υποβάλλουν αίτηση για διαρθρωτικά ταμεία.

         Άρθρο 4
   Η παρούσα απόφαση απευθύνεται στη Δημοκρατία της Λεττονίας.
   Άρθρο 5
   Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

      Βρυξέλλες, 20 Ιανουαρίου 2009.

            Για το Συμβούλιο

            Ο Πρόεδρος

         M. KALOUSEK

      (1)  ΕΕ L 53 της 23.2.2002, σ. 1.

      (2)  Βλ. σελίδα 37 της παρούσας Επίσημης Εφημερίδας.


title: 2013/555/ΕΕ: Απόφαση του Ευρωπαϊκού Κοινοβουλίου, της 17ης Απριλίου 2013 , σχετικά με το κλείσιμο των λογαριασμών του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας για το οικονομικό έτος 2011

text:
               16.11.2013

               EL

               Επίσημη Εφημερίδα της Ευρωπαϊκής Ένωσης

               L 308/164

         ΑΠΌΦΑΣΗ ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 17ης Απριλίου 2013
   σχετικά με το κλείσιμο των λογαριασμών του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας για το οικονομικό έτος 2011
   (2013/555/ΕΕ)
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους οριστικούς ετήσιους λογαριασμούς του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας για το οικονομικό έτος 2011,

               —

               έχοντας υπόψη την έκθεση του Ελεγκτικού Συνεδρίου για τους ετήσιους λογαριασμούς του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας για το οικονομικό έτος 2011 που συνοδεύεται από τις απαντήσεις του Οργανισμού (1),

               —

               έχοντας υπόψη τη σύσταση του Συμβουλίου της 12ης Φεβρουαρίου 2013 (05753/2013 – C7-0041/2013),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στον γενικό προϋπολογισμό των Ευρωπαϊκών Κοινοτήτων (2), και συγκεκριμένα το άρθρο 185,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και συγκεκριμένα το άρθρο 208,

               —

               έχοντας υπόψη τον κανονισμό (ΕΚ) αριθ. 713/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για την ίδρυση Οργανισμού Συνεργασίας των Ρυθμιστικών Αρχών Ενεργείας (4), και συγκεκριμένα το άρθρο 24,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5), και ιδίως το άρθρο 94,

               —

               έχοντας υπόψη το άρθρο 77 και το παράρτημα VI του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A7-0068/2013),

               1.

               εγκρίνει το κλείσιμο των λογαριασμών του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας για το οικονομικό έτος 2011·

               2.

               αναθέτει στον πρόεδρό του να διαβιβάσει την παρούσα απόφαση στον διευθυντή του Ευρωπαϊκού Οργανισμού Συνεργασίας των Ρυθμιστικών Αρχών Ενέργειας, το Συμβούλιο, την Επιτροπή και το Ελεγκτικό Συνέδριο και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 388 της 15.12.2012, σ. 1.

      (2)  ΕΕ L 248 της 16.9.2002, σ. 1.

      (3)  ΕΕ L 298 της 26.10.2012, σ. 1.

      (4)  ΕΕ L 211 της 14.8.2009, σ. 1.

      (5)  ΕΕ L 357 της 31.12.2002, σ. 72.


title: 2014/743/ΕΕ: Απόφαση του Συμβουλίου, της 21ης Οκτωβρίου 2014 , για την έναρξη στην Κύπρο της αυτοματοποιημένης ανταλλαγής δεδομένων σχετικά με τις άδειες κυκλοφορίας οχημάτων (ΑΚΟ)

text:
               29.10.2014

               EL

               Επίσημη Εφημερίδα της Ευρωπαϊκής Ένωσης

               L 308/100

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 21ης Οκτωβρίου 2014
   για την έναρξη στην Κύπρο της αυτοματοποιημένης ανταλλαγής δεδομένων σχετικά με τις άδειες κυκλοφορίας οχημάτων (ΑΚΟ)

      (2014/743/ΕΕ)

   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   την απόφαση 2008/615/ΔΕΥ του Συμβουλίου, της 23ης Ιουνίου 2008, σχετικά με την αναβάθμιση της διασυνοριακής συνεργασίας, ιδίως όσον αφορά την καταπολέμηση της τρομοκρατίας και του διασυνοριακού εγκλήματος (1), και ιδίως το άρθρο 25, την απόφαση 2008/616/ΔΕΥ του Συμβουλίου, της 23ης Ιουνίου 2008, για την εφαρμογή της απόφασης 2008/615/ΔΕΥ (2), και ιδίως το άρθρο 20 και το κεφάλαιο 4 του παραρτήματος,
   Εκτιμώντας τα ακόλουθα:

               (1)

               Σύμφωνα με το πρωτόκολλο σχετικά με τις μεταβατικές διατάξεις το οποίο προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη περί ιδρύσεως της Ευρωπαϊκής Κοινότητας Ατομικής Ενεργείας, τα έννομα αποτελέσματα των πράξεων των θεσμικών οργάνων, των λοιπών οργάνων, και των οργανισμών της Ένωσης που εκδίδονται βάσει της Συνθήκης για την Ευρωπαϊκή Ένωση πριν από την έναρξη ισχύος της Συνθήκης της Λισαβόνας διατηρούνται έως ότου οι πράξεις αυτές καταργηθούν, ακυρωθούν ή τροποποιηθούν κατ' εφαρμογή των Συνθηκών.

               (2)

               Ως εκ τούτου, εφαρμόζεται το άρθρο 25 της απόφασης 2008/615/ΔΕΥ και το Συμβούλιο πρέπει να αποφασίζει ομόφωνα εάν τα κράτη μέλη έχουν εφαρμόσει τις διατάξεις του κεφαλαίου 6 της εν λόγω απόφασης.

               (3)

               Το άρθρο 20 της απόφασης 2008/616/ΔΕΥ προβλέπει ότι η απόφαση που ορίζεται στο άρθρο 25 παράγραφος 2 της απόφασης 2008/615/ΔΕΥ λαμβάνεται βάσει έκθεσης αξιολόγησης η οποία βασίζεται σε ερωτηματολόγιο. Όσον αφορά την αυτοματοποιημένη ανταλλαγή δεδομένων σύμφωνα με το κεφάλαιο 2 της απόφασης 2008/615/ΔΕΥ, η έκθεση αξιολόγησης πρέπει να βασίζεται σε επίσκεψη αξιολόγησης καθώς και σε πιλοτική εφαρμογή.

               (4)

               Σύμφωνα με το κεφάλαιο 4 σημείο 1.1 του παραρτήματος της απόφασης 2008/616/ΔΕΥ, το ερωτηματολόγιο που εκπονείται από την αρμόδια ομάδα του Συμβουλίου αφορά καθεμία από τις αυτοματοποιημένες ανταλλαγές δεδομένων και πρέπει να απαντάται από ένα κράτος μέλος μόλις αυτό κρίνει ότι πληροί τις προϋποθέσεις για την ανταλλαγή δεδομένων της συγκεκριμένης κατηγορίας δεδομένων.

               (5)

               Η Κύπρος έχει συμπληρώσει το ερωτηματολόγιο για την προστασία δεδομένων και το ερωτηματολόγιο σχετικά με τις άδειες κυκλοφορίας οχημάτων (ΑΚΟ).

               (6)

               Η Κύπρος έχει πραγματοποιήσει με τις Κάτω Χώρες επιτυχή πιλοτική εφαρμογή.

               (7)

               Έχει πραγματοποιηθεί επίσκεψη αξιολόγησης στην Κύπρο και έχει καταρτιστεί από την ομάδα αξιολόγησης Κάτω Χωρών/Λιθουανίας έκθεση σχετικά με την εν λόγω επίσκεψη, η οποία έχει διαβιβαστεί στην αρμόδια ομάδα του Συμβουλίου.

               (8)

               Έχει υποβληθεί στο Συμβούλιο συνολική έκθεση αξιολόγησης, στην οποία συνοψίζονται τα αποτελέσματα του ερωτηματολογίου, της επίσκεψης αξιολόγησης και της πιλοτικής εφαρμογής ΑΚΟ,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Για τους σκοπούς της αυτοματοποιημένης αναζήτησης αδειών κυκλοφορίας οχημάτων (ΑΚΟ), η Κύπρος έχει εφαρμόσει πλήρως τις γενικές διατάξεις σχετικά με την προστασία δεδομένων του κεφαλαίου 6 της απόφασης 2008/615/ΔΕΥ και δικαιούται να λαμβάνει και να παρέχει προσωπικά δεδομένα σύμφωνα με το άρθρο 12 της εν λόγω απόφασης από την ημέρα έναρξης ισχύος της παρούσας απόφασης.
   Άρθρο 2
   Η παρούσα απόφαση αρχίζει να ισχύει από την ημέρα της έκδοσής της.

      Λουξεμβούργο, 21 Οκτωβρίου 2014.

            Για το Συμβούλιο

            Ο Πρόεδρος

         S. GOZI

      (1)  ΕΕ L 210 της 6.8.2008, σ. 1.

      (2)  ΕΕ L 210 της 6.8.2008, σ. 12.


title: 2012/736/ΕΕ: Απόφαση του Συμβουλίου, της 26ης Νοεμβρίου 2012 , για τον διορισμό στην Επιτροπή των Περιφερειών ενός τακτικού και ενός αναπληρωματικού μέλους από το Βέλγιο

text:
               29.11.2012

               EL

               Επίσημη Εφημερίδα της Ευρωπαϊκής Ένωσης

               L 329/18

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 26ης Νοεμβρίου 2012
   για τον διορισμό στην Επιτροπή των Περιφερειών ενός τακτικού και ενός αναπληρωματικού μέλους από το Βέλγιο
   (2012/736/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 305,
   Έχοντας υπόψη την πρόταση που υπέβαλε η κυβέρνηση του Βελγίου,
   Εκτιμώντας τα ακόλουθα:

               (1)

               Στις 22 Δεκεμβρίου 2009 και στις 18 Ιανουαρίου 2010, το Συμβούλιο εξέδωσε τις αποφάσεις 2009/1014/ΕΕ (1) και 2010/29/ΕΕ (2) για τον διορισμό των τακτικών και αναπληρωματικών μελών της Επιτροπής των Περιφερειών για την περίοδο από 26 Ιανουαρίου 2010 έως 25 Ιανουαρίου 2015.

               (2)

               Μία θέση τακτικού μέλους της Επιτροπής των Περιφερειών έμεινε κενή λόγω της λήξης της θητείας του κ. Charles PICQUÉ.

               (3)

               Μία θέση αναπληρωματικού μέλους θα μείνει κενή κατόπιν του διορισμού του κ. Alain HUTCHINSON ως τακτικού μέλους της Επιτροπής των Περιφερειών,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται στην Επιτροπή των Περιφερειών για το εναπομένον διάστημα της θητείας, ήτοι έως τις 25 Ιανουαρίου 2015:

               α)

               ως τακτικό μέλος:

                           —

                           ο κ. Alain HUTCHINSON, Membre du Parlement de la Région de Bruxelles-Capitale

                     και

               β)

               ως αναπληρωματικό μέλος:

                           —

                           ο κ. Charles PICQUÉ, Ministre-Président du Gouvernement de la Région de Bruxelles-Capitale.

         Άρθρο 2
   Η παρούσα απόφαση αρχίζει να ισχύει από την ημέρα έκδοσής της.

      Βρυξέλλες, 26 Νοεμβρίου 2012.

            Για το Συμβούλιο

            Ο Πρόεδρος

         Γ. ΔΗΜΟΣΘΕΝΟΥΣ

      (1)  ΕΕ L 348 της 29.12.2009, σ. 22.

      (2)  ΕΕ L 12 της 19.1.2010, σ. 11.